text:
बक्रबुद्धिक आँखि सेहो खुजि गेलैक!
(नैतिक कथा)
– प्रवीण नारायण चौधरी
सुबुद्धि आ बक्रबुद्धि एक्कहि गामक दुइ बरोबरि उम्रक युवा छल। सुबुद्धि अपन नामहि अनुरूप सुन्दर कार्य मे ध्यान दैत छल। बक्रबुद्धि अपने जतेक काज करय से बक्रे आ सुबुद्धिक काजक कूचर्चा ओकर खास काज मे सँ एक छलैक। भैर गामक लोक केँ पता छलैक जे ई दुनू युवा गामक शान छी, एकटा नीक करैत अछि, दोसर बस हावाबाजी करैत अछि मुदा लोक सबकेँ खूब हँसबैत अछि। लोक केँ सेहो हँसी एहि द्वारे लगैक जे ओ सुबुद्धिक कैल कोनो नीक काज केँ तेनाक कूचर्चा शुरु करैक जे ओकर कूतर्क सँ लोक केँ अनायासे हँसी छूटि पड़ैक। हँ, तखन कियो नीक लोक आ गंभीर लोक बक्रबुद्धि केँ अपना लंग ठाढो नहि होइ दैक। तेकर दु:ख बक्रबुद्धि केँ एतेक होइक जेकरा ओ अपन कूचर्चा मे लपेटैत आन-आन जे लोक ओकरा खूब सुनैत छल ओतय सुनाबैक।
एक बेर सुबुद्धि मैथिली भाषाक महत्त्व पर एकटा जनसभा केलक। ओहि जनसभा मे विद्वत् वर्ग केँ बजौलक, संगहि भैर गामकेँ हकारि आयल जे आइ अपन गाम मे दूर-दूर सँ विद्वानक मेला लागत, अपने लोकनि जरुर आउ। बक्रबुद्धि केँ सेहो एहि बातक खबैड़ लागि गेल छलैक। ओ कार्यक्रमक दिन भोरहि सँ ई भाँज लगाबय मे लागि गेल जे आइ सुबुद्धिक कार्यक्रम मे के सब वक्ता या श्रोता जा रहल अछि। ओ एतबे लोक सँ एकर चर्चा केलक जेकर पारावार नहि कहल जा सकैछ। सुबुद्धि केँ सेहो कियो इशारा केलकैक जे आइ बक्रबुद्धि किछु बेसिये उताहुल अछि ई जानय लेल कि तोहर आयोजन मे के सब आओत आ कि सब होयत। सुबुद्धि हँसैत जबाब देलकैक जे चले कोनो बात नहि, आब जेहो छूटलहबा लोक होयत सेहो आबि कऽ आजुक विद्वत् सभाक लाभ उठायत। सुबुद्धि केँ बक्रबुद्धिक बक्रचालि आ कूचर्चाक सेहो नीक ज्ञान रहैक, मुदा ओ निर्भीक बनि बस कार्यक्रम आयोजनक दिशा मे बढि रहल छल।
उचित समय पर कार्यक्रम शुरु भेलैक। चारूकातक लोक आ खासकय गंभीर श्रोता आ जनमानसक बड पैघ भीड़ ओतय आबि गेलैक। विद्वत् सभा विषय सहित शुरु भेलैक। विषय छलैक जे मैथिली भाषा कि आ एहि सँ पहिचानक स्थापना कोना, देश मे तेकर स्थान कोन आ सम्मानक अभिन्न अंग भाषा पर राजनीति-कूराजनीति केहेन होइत अछि, इत्यादि। वक्ता लोकनिक बात बहुत तरहक सोझाँ अभरलैक। अन्त मे सभा ई निर्णय सुना देलकैक जे बिना भाषाक सम्मान केने कियो आत्मसम्मान सँ सम्मानित नहि भऽ सकैत अछि। अपन भाषिक पहिचान संग लोक सतौत व्यवहार जँ करैत अछि तऽ ओ जरुर आत्मघाती होइत छैक। सभा किछु रास ओहि गामक उदाहरण सेहो रखलकैक जे कोन तरहें फल्लाँ-फल्लाँ परिवार विद्या ओ बुद्धिक बले फल्लाँ ठामक राजा द्वारा ससम्मान पद, प्रतिष्ठा, पामर आदि पेलक आ कालान्तर मे कोना ओ ओहि राजाक दरबारक संस्कार मे बेसी रमि गेलाक बाद अपन मूल भाषा बिसैर आइ ओकर संतान न घरक न घाटक बनि गेल अछि। ओहि परिवारक नामोनिशान मेटा गेल छैक। ओकर डीह पर मुनहारि साँझहि सँ गिदर भूकैत छैक। कहियो बिसरल-भटकल ओकर कोनो संतान अपन संपत्तिक अता-पता लगाबय लेल आबितो अछि तऽ विचित्र भदेशी – अलगे संस्कार सँ भिजल बस लेंगरचोभ समान गामक लोक बीच अबैत अछि आ बिन काज केनहिये चलि जाइत अछि। कहियो बजैछ जे फेर गामहि आबी से मोन होइछ, फेर बजैछ जे भाइसाहेब गामक आवोहवा सँ फरक मत रखैत छथि तैँ अयबाक आदेश नहि अछि, कहियो कि आ कहियो कि। सभा गंभीरतापूर्वक ई तय कय दैछ जे बिना भाषाक सम्मान कोनो व्यक्ति केर सम्मान संभव नहि छैक। चाहे पढबाक-लिखबाक कार्य लेल हो वा बोली-वचन-व्यवहार लेल हो – भाषा हर संभव जगह पर चाहबे करी। ताहू मे जखन मैथिलीक बात होइत छैक तऽ विश्वक एक लयात्मक (सुमधुर) भाषा होयबाक कारणे एकर सम्मान ओ स्थान गैर-मैथिलीभाषी मे अलगे होइत छैक। यैह कारण छैक जे आइ मैथिलीभाषी कतहु चलि जाइछ, मुदा ओकरा कियो हेय दृष्टि सँ कदापि नहि देखैत छैक। हँ, ओ जँ हिन्दी वा अंग्रेजी आवश्यकता सँ किछु बेसिये झाड़ैत छैक तऽ लोक बुझि जाइत छैक जे ई पक्का बिहारी होयत आ ओतहि सँ ओकर फझेत भेनाय शुरु भऽ जाइत छैक। सभा किछु रास सुमधुर मैथिली गीत सुनैत समापन कैल जाइछ – ई संदेश दैत जे अपन भाषा सँ आत्मसम्मानक लाभ उठाबी, नहि कि एहि मे कतहु दोषभाव वा कूराजनीतिकेँ कोनो स्थान दी।
बक्रबुद्धि सभाकाल धरि एकटा गाछक ओट लागि पूरा सुनलक। ओकर आँखि मे नोर बहैत छलैक। ओकरा ओ सभाक एक-एक टा बात एतेक नीक लगलैक जेकरा ओ हृदय सँ स्वीकार करैत नोर पोछैत अपन संध्याकालक दिनचर्या मे लागि गेल। आइ ओ एकदम चुपचाप छल। मने-मन सुबुद्धि केँ खूब प्रशंसा कय रहल छल। संध्याक भाँगक निशा आइ ओकरा असैर नहि कय रहल छलैक। ओ एकदम गंभीर बनि गेल छल। ओकरा लोक कहबो केलकैक जे मंच पर खाली झा, मिश्र, ठाकुर आ वैह सब छलैक, बक्रबुद्धि, तोँ केना आइ आलोचना करबा सँ पाछू जा सकैत छँ… मुदा बक्रबुद्धि एक्कहि टा बात कहलकैक: “हम भले भूमिहार छी, मंच पर भने ब्राह्मणक जोर छलैक, मुदा जे बात छलैक, जे मर्म छलैक, जाहि तत्त्वक ज्ञान परसल गेलैक ओ सत्य छलैक। हमर आँखि खुइज गेल भाइ।” ओकर प्रशंसक सब ओकरा खौंझेबो केलकैक – कहीं तोरा सुबुद्धि कमीशन तऽ नहि खुएलकौक… बक्रबुद्धि फेर जबाब देलकैक, “सुबुद्धि अपन नामहि समान सुन्दर कार्य करैत अछि। हम ओकर काजक आलोचक सब दिन रहलहुँ, आइ भाषा सँ आत्मसम्मानक बात केँ सभा द्वारा प्रमाणित कय ओ हमर अन्तर्ज्ञान केँ खोलि देलक।” परोक्ष मे निन्दा केनिहार केँ संतोष नहि भऽ रहल छलैक – ओ सब बक्रबुद्धि केर ओ पुरनका तर्क आ निन्दा सुनि सुबुद्धिक काजक उपहास उड़ाबय लेल आतुर देखाइत छल। मुदा आइ सभाक स्वाद बक्रबुद्धि केँ सेहो ओहिना बुद्धि फेर देलकैक जेना हालहि सहरसाक सत्तरकटैया प्रखंडक लछमिनिया गाम मे भोगेन्द्र शर्मा निर्मल केर गाम मे मैथिली सभा सँ ९५% पिछड़ा आ अति-पिछड़ा समाज केर आँखि खुजल छलैक।
हरि: हर:!!


c: text/html

text:
मिथिलानी विशेष व्यक्तित्व परिचय
– आभा झा, गाजियाबाद
ज्योति कुमारी – ” साइकिल गर्ल “
लाॅकडाउन के दौरान अपन पिता केँ साइकिल पर बइसा कऽ गुरूग्राम सँ 1200 किलोमीटर के दूरी तय करय वाली मिथिला के ज्योति कुमारी पूरा देश में चर्चा के विषय बनि गेल छलीह। ज्योति के पिता गुरू ग्राम में ई- रिक्शा चलाबै के काज करय छलखिन। जनवरी में हुनकर एक्सिडेंट भऽ गेलनि आर ठेहुन में चोट लागि गेलनि तखन ज्योति, माँ आर जीजा गुरू ग्राम पहुँचलखिन। ज्योति के माँ आर जीजा किछु दिनक बाद गाम लौटि गेला। आर ज्योति अपन पिता के देखरेख लेल रूकि गेली। ओहि समय लाॅकडाउन भऽ गेल छल आर पाइ सेहो खत्म भऽ गेलनि किराया देब के पैसा सेहो नहिं छलनि। ज्योति एकटा सेकेंड हैंड साइकिल एक हजार में खरीदलनि आर 500 उधार सेहो रखलनि। पिता मना करैत रहथिन मुदा ज्योति ठानि लेने रहैथ कि गाम वापस जेबाक अछि। ओतय गेला के बाद ज्योति के जिंदगी बदलि गेलनि। पैर में चोट खेने अपन पिता के साइकिल पर बइसा कऽ दरभंगा तक अनने रहथि। दरभंगा के सिरहुल्ली गाम में ज्योति के घर छैन। ओहि समय ज्योति के घर एक कमरा के छलनि, जाहि में माता-पिता, तीन बहिन आर दू भाई तथा जीजा सहित करीब 8-9 लोक रहैत छलखिन।
ज्योति कुमारी केर एहि बहादुरी लेल प्रधानमंत्री नरेन्द्र मोदी द्वारा राष्ट्रीय बाल पुरस्कार प्रदान कयल गेल रहनि। पुरस्कार स्वरूप हुनका एक लाख टका, प्रशस्ति पत्र एवं मेडल प्रदान कयल गेलनि। बिहार सरकार द्वारा दरभंगा जिला के सिंहवाड़ा प्रखंड के सिरहुल्ली गाम निवासी मोहन पासवान के बेटी ज्योति के बारे में जिलाधिकारी कहलखिन कि दरभंगा लेल ई गर्व के बात अछि। ज्योति के नशा मुक्ति अभियान के लेल राज्य सरकार द्वारा पहिने ही ब्रांड एंबेसडर बनाओल गेल छलनि। ऐहन मिथिला के धिया पर सबके गर्व हेबाक चाही।

robotstxt: allowed

filter: keep


text:
स्वाध्याय
– प्रवीण नारायण चौधरी
रामचरितमानस मोती
श्री रामचन्द्र जीक अवतार केर कारण
निरन्तरता मे अछि शिव-पार्वती संवाद, शिवजी द्वारा पार्वती केर प्रश्न प्रति प्रसन्नता व्यक्त करैत हुनका सम्बन्ध मे मोहजनित प्रश्न के पुछैत अछि ताहि विन्दु पर प्रकाश दैत आगू हुनकर अवतार ‘दशरथनन्दन’ केर रूप मे एहि धराधाम मे कियैक भेल, ताहि पर सविस्तार वर्णन कय रहल छथि।
१. हे पार्वती! निर्मल रामचरितमानस केर ओ मंगलमयी कथा सुनू जे काकभुशुण्डि द्वारा विस्तार सँ कहल गेल आर पक्षीराज गरुड़जी द्वारा सुनल गेल। ओ श्रेष्ठ संवाद जाहि तरहें भेल, से हम आगू कहब। एखन अहाँ श्री रामचन्द्रजीक अवतारक परम सुन्दर और पवित्र (पापनाशक) चरित्र सुनू। श्री हरि केर गुण, मान, कथा और रूप सब अपार, अगणित और असीम अछि। तैयो हे पार्वती! हम अपन बुद्धि अनुसार कहैत छी, अहाँ आदरपूर्वक सुनू।
२. हे पार्वती! सुनू, वेद-शास्त्र सब श्री हरि केर सुन्दर, विस्तृत और निर्मल चरित्रक गान कयलक अछि। हरि केर अवतार जाहि कारण सँ होइत छन्हि से कारण ‘बस यैह थिक’ एना नहि कहल जा सकैत अछि। अर्थात् अनेको कारण भ’ सकैत अछि आर ईहो भ’ सकैत अछि जे कियो नहि जानि सकैत अछि। हे सयानी! सुनू! हमर मत त यैह अछि जे बुद्धि, मन और वाणी सँ श्री रामचन्द्रजीक तर्कना नहि कयल जा सकैत अछि तैयो संत, मुनि, वेद और पुराण अपन-अपन बुद्धि अनुसार जे किछु कहैत छथि आर जे किछु हमरा बुझय मे अबैत अछि, हे सुमुखि! वैह कारण हम अहाँ केँ सुनबैत छी।
जब जब होई धरम कै हानी। बाढ़हिं असुर अधम अभिमानी॥३॥
करहिं अनीति जाइ नहिं बरनी। सीदहिं बिप्र धेनु सुर धरनी॥
तब तब प्रभु धरि बिबिध सरीरा। हरहिं कृपानिधि सज्जन पीरा॥४॥
असुर मारि थापहिं सुरन्ह राखहिं निज श्रुति सेतु।
जग बिस्तारहिं बिसद जस राम जन्म कर हेतु॥रामचरितमानस, बालकाण्ड – १२१॥
जखन-जखन धर्म केर ह्रास होइत अछि आर नीच अभिमानी राक्षस बढ़ि जाइत अछि और ओ सब एहेन अन्याय करैत अछि जेकर वर्णन नहि भ’ सकैछ, संगहि ब्राह्मण, गो, देवता और पृथ्वी कष्ट पबैत छथि, तखन-तखन ओ कृपानिधान प्रभु भाँति-भाँति केर (दिव्य) शरीर धारण कय सज्जन लोकनिक पीड़ा हरैत छथि। ओ असुर सब केँ मारिकय देवता लोकनि केँ स्थापित करैत छथि, अपन (श्वास रूप) वेदक मर्यादाक रक्षा करैत छथि आर जगत भरि मे अपन निर्मल यश केर प्रसार करैत छथि। श्री रामचन्द्रजी के अवतार केर यैह कारण थिक।
३. यैह यश केर गाबि-गाबिकय भक्तजन भवसागर सँ तरि जाइत छथि। कृपासागर भगवान भक्त लोकनिक हित लेल शरीर धारण करैत छथि। श्री रामचन्द्रजीक जन्म लेबाक अनेकों कारण अछि जे एक सँ बढ़िकय एक विचित्र अछि। हे सुन्दर बुद्धिवाली भवानी! हम हुनकर एक-दुइ जन्मक विस्तार सँ वर्णन करैत छी, अहाँ सावधान भ’ कय सुनू।
४. श्री हरि केर जय और विजय दुइ गोट प्रिय द्वारपाल छल जेकरा सब कियो जनैत अछि। ओ दुनू भाइ ब्राह्मण (सनकादि) केर श्राप सँ असुर केर तामसी शरीर प्राप्त कयलक। एक केर नाम छल हिरण्यकशिपु और दोसर केर नाम हिरण्याक्ष। ओ देवराज इन्द्र केर गर्व केँ छोड़ेनिहार सम्पूर्ण जगत मे प्रसिद्ध भेल। ओ युद्ध मे विजय प्राप्त करयवला विख्यात वीर छल। एहि मे सँ एक (हिरण्याक्ष) केँ भगवान वराह (सूअर) केर शरीर धारण कय केँ मारलनि, फेर दोसर हिरण्यकशिपु केँ नरसिंह रूप धारण कय केँ वध कयलनि और अपन भक्त प्रह्लाद केर सुन्दर यश केर प्रसार कयलनि।
५. फेर वैह दुनू आगाँ जा कय देवता लोकनि केँ जीतयवला आ बड़ा भारी योद्धा रावण और कुम्भकर्ण नामक बड़ा बलवान और महावीर राक्षस भेल, जेकरा समस्त संसार जनैत अछि।
६. भगवान के द्वारा मारल गेलाक बादो ओ हिरण्याक्ष और हिरण्यकशिपु एहि कारण मुक्त नहि भेल जे ब्राह्मणक वचन (श्राप) केर प्रमाण तीन जन्म धरि लेल होइत छैक। तेँ एक बेर ओकर कल्याणक लेल भक्तप्रेमी भगवान फेर अवतार लेलनि। ओहि अवतार मे कश्यप और अदिति हुनकर माता-पिता भेलथि, जे दशरथ और कौसल्याक नाम सँ प्रसिद्ध छलाह। एक कल्प मे एहि तरहें अवतार लय कय ओ संसार मे पवित्र लीला कयलनि।
७. एक कल्प मे सब देवता केँ जलन्धर दैत्य सँ युद्ध मे हारि गेलाक कारण दुःखी देखिकय शिवजी सेहो ओकरा संग बड़ा घोर युद्ध कयलनि मुदा ओ महाबली दैत्य मारलो पर नहि मरैत छल। ओहि दैत्यराज केर स्त्री परम सती (बड पैघ पतिव्रता) रहथि। हुनकहि प्रताप सँ त्रिपुरासुर (जेहेन अजेय शत्रु) केर विनाश करयवला शिवजी सेहो ओहि दैत्य केँ नहि जीति सकलथि। तखन प्रभु छल सँ ओहि स्त्रीक व्रत भंग कय देवता लोकनिक काज कयलनि। जखन ओ स्त्री ई भेद जनलीह तखन ओ क्रोध कय केँ भगवान केँ श्राप देलीह। लीलाक भंडार कृपालु हरि ओहि स्त्रीक शाप को प्रामाण्य देलनि, यानि स्वीकार कयलनि। वैह जलन्धर ओहि कल्प मे रावण भेल, जेकरा श्री रामचन्द्रजी युद्ध मे मारिकय परमपद देलनि। एक जन्म केर कारण यैह छल जाहि सँ श्री रामचन्द्रजी मनुष्य देह धारण कयलनि।
८. हे भरद्वाज मुनि! सुनू, प्रभु केर प्रत्येक अवतारक कथा केँ कवि लोकनि नाना प्रकार सँ वर्णन कयलनि अछि। एक बेर नारदजी श्राप देलनि, तेँ एक कल्प मे हुनका लेल अवतार भेलनि। ई बात सुनिकय पार्वतीजी बड़ा चकित भेलीह। ओ कहलखिन जे नारदजी त भगवान विष्णु केर भक्त आ परम ज्ञानी छथि। मुनि भगवान केँ श्राप कोन कारण सँ देलनि? लक्ष्मीपति भगवान हुनकर कोन अपराध कयने रहथि? हे पुरारि (शंकरजी)! ई कथा हमरा सँ कहू। मुनि नारद केर मोन मे मोह होयब बड़ा आश्चर्य केर बात भेल।
९. तखन महादेवजी हँसिकय कहलखिन – नहि कियो ज्ञानी अछि आ नहिये मूर्ख। श्री रघुनाथजी जखन जेकरा जेना करता, ओ ताहि क्षण ओहने बनि जाइत अछि।
१०. याज्ञवल्क्यजी कहैत छथि – हे भरद्वाज! हम श्री रामचन्द्रजी केर गुणक कथा कहैत छी, अहाँ आदर सँ सुनू। तुलसीदासजी कहैत छथि – मान और मद केँ छोड़िकय आवागमन केँ नाश करयवला रघुनाथजी केँ भजू।
११. हिमालय पर्वत मे एकटा अत्यन्त पवित्र गुफा छल। ताहि के समीपहि सुन्दर गंगाजी बहैत छलीह। ओ परम पवित्र सुन्दर आश्रम देखलापर नारदजीक मोन केँ बहुते सोहाओन लगलनि। पर्वत, नदी और वन केर (सुन्दर) विभाग सब देखिकय नादरजी केँ लक्ष्मीकांत भगवान केर चरण मे प्रेमक भाव आबि गेलनि। भगवान केँ स्मरण करिते नारद मुनि केँ दक्ष प्रजापतिक देल ओ श्राप जाहि के कारण ओ कोनो स्थान पर बेसीकाल रुकि नहि सकैत छलाह, ताहि श्रापक गति रुकि गेलनि आर मोन स्वाभाविकहि निर्मल भेला सँ हुनका समाधि लागि गेलनि। नारद मुनि केर ई तपोमयी स्थिति देखिकय देवराज इन्द्र डरा गेलाह। ओ कामदेव केँ बजाकय हुनकर खूब आदर-सत्कार कय केँ कहलखिन जे हमर हित वास्ते अहाँ अपन सहायक सहित नारदजीक समाधि केँ भंग करय जाउ। ई सुनि मीनध्वजधारी कामदेव मोन मे प्रसन्न भ’ कय चललाह। इन्द्र केर मोन मे ई डर भेलनि जे देवर्षि नारद हमर पुरी अमरावतीक निवास (राज्य) चाहैत छथि। जग भरि मे जे कामी आ लोभी होइत अछि, ओ कुटिल कौआ जेकाँ सब सँ डेराइत अछि। जेना मूर्ख कुत्ता सिंह केँ देखिकय सूखल हड्डी लयकय भागय आर ओ मूर्ख ई बुझय जे कतहु ओ हड्डी केँ सिंह छीनि नहि लियए, तहिना इन्द्र केँ (नारदजी हमर राज्य छीनि लेता, एहेन सोचैत) लाज तक नहि भेलनि। जखन कामदेव ओहि आश्रम मे गेलाह तखन ओ अपन माया सँ ओतय वसन्त ऋतु केँ उत्पन्न कयलनि। तरह-तरह के गाछ आ ताहि पर रंग-बिरंगक फूल फुला गेल, ओहि पर कोयली कूकय लागल आ भँवरा सेहो गुंजार करय लागल। कामाग्नि भड़काबयवला तीन तरहक सोहाओन हवा (शीतल, मंद और सुगंध) चलय लागल। रम्भा आदि नवयुवती देवांगना लोकनि जे सब कामकला मे निपुण छलीह, ओ लोकनि बहुतो प्रकारक तान केर तरंगक संग गाबय लगलीह आर हाथ मे गेंद लय कय नाना प्रकारक खेल खेलाय लगलीह। कामदेव अपन एहि सहायक सबकेँ देखिकय खूब प्रसन्न भेलथि आर फेर ओ नाना प्रकारक मायाजाल पसारि देलथि। लेकिन कामदेव केर कोनो कला मुनि पर असर नहि कय सकल। तखन त पापी कामदेव अपनहि नाश केर भय सँ भयभीत भ’ गेलाह। लक्ष्मीपति भगवान जेकर रक्षक होइथ, भले, ओकर सीमा (मर्यादा) केँ कियो दबा सकैत अछि की? तखन अपन सहायक समेत कामदेव बहुते डेराकय अपन मोन मे हारि मानिकय अत्यन्त दीनभाव (आर्त) स्वर मे मुनिक चरण पकड़ि लेलनि। नारदजीक मोन मे कनिकबो क्रोध नहि एलनि। ओ प्रिय वचन कहिकय कामदेव केँ बुझौलनि। तखन मुनिक चरण मे सिर नमाकय हुनकर आज्ञा पाबि कामदेव अपन सहायक लोकनि सहित लौटि गेलाह। देवराज इन्द्र केर सभा मे जाकय ओ मुनिक सुशीलता और अपन करतूत सब कहलखिन जे सुनिकय सभक मोन मे बड़ा आश्चर्य भेलनि आर मुनिक बड़ाई कय केँ सब कियो श्री हरि केँ प्रणाम कयलनि। तखन नारदजी शिवजी लग गेलाह। हुनका मोन मे एहि बातक अहंकार भ’ गेलनि जे हम कामदेव केँ जीति लेलहुँ। ओ कामदेवक सारा चरित्र शिवजी केँ सुनेलनि आ महादेवजी हुनका अत्यन्त प्रिय जानिकय एहि तरहें एक महत्वपूर्ण शिक्षा देलखिन – हे मुनि! हम अहाँ सँ बेर-बेर विनती करैत छी जे जेना ई कथा अहाँ हमरा सुनेलहुँ, तेना भगवान श्री हरि केँ कथमपि नहि सुनायब। जँ चर्चो चलय तँ एकरा नुका लेब।
क्रमशः….
हरिः हरः!!


text:
नवका- पुरनका लेख सर्च करु...
दरभंगा राज किला के अधिग्रहण !
दरभंगा राज किला के सरकार अपना कब्जा मे लेबय पर विचार करि रहल अछि. असल मे सही संरक्षण के अभाव मे किला के हाल खराब भs रहल अछि. कोई देख-रेख नहि भs रहल अछि. भूकम्प के टाइम आएल दरार बढ़ल जा रहल अछि. संगहि-संग किला के भीतर अतिक्रमण होए के सेहो बात बराबर सामने आबैत रहैत अछि. किला परिसर मे तं पूरा एकटा मोहल्ला टाइप के बसि गेल अछि...हमरा परिसर मे एकटा पैघ होटल जकां सेहो देखय मे आएल. लोक सभ तं भीतर मे जमीन... मकान खरीद-खरीद कs घर बसा लेने छथिन्ह.किला कैम्पस के भीतर मंदिर आओर किला सं जुड़ल दीवार के हाल खराब अछि. एकरा देखय वाला कोई नहि अछि. बस लोक के कोशिश केहुना एहि मेन पॉश इलाका मे अपन मकान लs लेबय के रहय छनि. गरीब लोक तं लs नहि सकय छथिन्ह तं एहिठाम पूरा पाई वाला... जोरगर लोक के चलि रहल छनि. अगर सरकार के कोशिश एकर अधिग्रहण करय के अछि तं ई नीक कोशिश कहल जा सकैत अछि. सरकारी संरक्षण मे अएला पर कम सं कम एकर देखरेख...साफ-सफाई तं नीक सं होएत.
एहि ऐतिहासिक विरासत के तं सरकार के बड़ पहिने अपना कब्जा मे लs लेबाक चाही छल...ई काज पहिनहि भs जएबाक चाही छल. एहि सं दरभंगाक इतिहास जुड़ल अछि... मिथिलाक इतिहास जुड़ल अछि. मिथिला भने जनकपुर सं शुरू भेल होए... मुदा आधुनिक मिथिलाक कल्पना दरभंगा सं हटि कs नहि कएल जा सकैत अछि. आओर दरभंगा के बिना राज कैम्पस... बिना किला सोचिओ नहि सकैत छी. दरभंगा सं राज निकालि दिऔ तं दरभंगा शून्य... एकदम जीरो.
दरभंगा के राज किलाक महत्व मिथिलाक लोक के लेल दिल्ली के लाल किला सं कोनो कम नहि अछि. लोक सभ सरकार के एहि कोशिश सं खुश होएतिन्ह. मिथिलाक लोक के लेल ई कोनो पर्यटन स्थल सं कम नहि अछि.
Photo by: Hitendra Kumar Gupta
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
समारोह क' संबोधित करैत जिला एवं सत्र न्यायाधीश श्री रूद्र प्रकाश मिश्रा कहलनि कि संत लक्ष्मीनाथ गोसाई सिर्फ एक महान संत नहि, आपसी भाईचारा आर सामाजिक सौहार्द्र केर प्रतीक सेहो छलाह। हुनक जन्मस्थल सुपौल जिला केँ परसरमा गाम छलैन्ह जखन की बाबा केँ कर्मस्थल बनगाँव बनल। बाबाजी सँ बनगाँव केर माटी सुगंधित भेल। बाबा केर ख्याति पूरा भारतवर्ष म' छैन्ह। श्री मिश्रा बनगाँव केँ युवा सभ क' बाबाजी केर बताओल मार्ग पर चलबाक आर नशामुक्त समाज बनेबाक अपील केलन्हि।
समारोह क' संबोधित करैत परिवार न्यायालय प्रधान न्यायाधीश विनोद कुमार कहलनि कि बाबाजी अप्पन कर - कमल सँ बनगाँव केर धरती क' सुगंधित केलन्हि। आय बाबाजी केर आशीर्वाद सँ बनगाँव केँ युवा देश - विदेश म' कैको महत्वपूर्ण पद पर आसीन छैथ। समारोह म' उपस्थित समस्त गणमान्य लोकनि समारोह सभा क' संबोधित केलन्हि।
एहि सँ पूर्व समारोह केर शुरूआत वैदिक लोकनि द्वारा मंत्रोच्चार केँ संग कायल गेलन्हि। अतिथि लोकनिक स्वागत पाग एवं चादर भेंट करि कायल गेलन्हि। बाबाजी स्मृति पर्व समारोह केर सुअवसर पर लक्ष्मीनाथ पुस्तकालय सेवा संस्था द्वारा बाबाजी पर आयोजित निबंध प्रतियोगिता म' सफल छात्र - छात्रा सभ क' पुरस्कृत कायल गेल। बाद म' सांस्कृतिक कार्यक्रम केर आयोजन के बाद समारोह केर समापन भेल।


text:
पटना। पथ निर्माण विभाग पब्लिक प्राइवेट पार्टनरशिप (पीपीपी) मोड मे दीघा स दीदारगंज क बीच गंगा एक्सप्रेस वे बनेबाक योजना वापस ल लेक अछि। पथ निर्माण मंत्री नंदकिशोर यादव कहला अछि जे एहि महत्वाकांक्षी परियोजना मे कोनो निर्माण कंपनी गंभीर नहि अछि आ बेर-बेर तारीख बढेबाक मांग क रहल अछि। सरकार कंपनी क एहि रवैया स तंग भ चुकल अछि आ एहि प्रस्ताव कए वापस ल रहल अछि।
यादव क अनुसार एहि परियोजना क शुक्रदिन फाइनेंसियल बिड खुलबाक छल मुदा कंपनी सब समय बढेबाक मांग क देलक। सरकार पहिने कई बेर समय बढा चुकल अछि आ आब समय आगू ल जेबाक कोनो कोई मतलब नहि अछि। एहि लेल सरकार तय केलक अछि जे आब गंगा एक्सप्रेस वे क निर्माण पीपीपी मोड मे नहि कैल जाएत।
बीस किलोमीटर क गंगा एक्सप्रेस वे कए पीपीपी मोड मे बनेबाक योजना आयोग सेहो मंजूर क देने छल। दीघा स दीदारगंज क बीच प्रस्तावित एहि फोर लेन क सड़क कए दू ठाम एनएच क कनेक्टिवटी भेट रहल छल। एएन सिन्हा इंस्टीच्यूट स पटना सिटी क कंगन घाट तक गंगा एक्सप्रेस वे कए एलिवेटेड सड़क क रूप मे बनेबाक छल।
पथ निर्माण विभाग सूत्र क कहब अछि जे लगभग 2000 करोड़ क एहि परियोजना कए टोल पर देबाक छल। निर्माण कंपनी कए एहि मे परेशानी छल जे एहि सड़क क समानांतर पहिने स सड़क अछि तखन एहि सड़क पर टोल पर वाहन अनबाक गारंटी के लेत?
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
सुपौल। 09 मार्च। जते एक दिस कैल्ह बुधवार दिन विश्व भरीमे अंतर्राष्ट्रीय महिला दिवस मनाओल गेल, ओतहि दोसर दिस सुपौल जिलाक पिपरा प्रखंड के प्रखंड शिक्षा पदाधिकारी द्वारा ओहिदिन एक महिला शिक्षिका पर अभद्र टिप्पणी कायल गेल। ऐहिक विरोध मे शिक्षक सभ बीआरसी मे तालाबंदी करि खूब नाराबाजी कएलनि आओर बीआरसी के सामने शिक्षक धरना देलन्हि।
बाद मे शिष्टमंडल द्वारा एक आवेदन प्रखंड विकास पदाधिकारी पिपरा ज्योती गामी क' समर्पित कायल गेल। धरना स्थल पर बैसल शिक्षक सभ कहला कि प्रधानाध्यापक गुरु गोष्ठी मे भाग लेबाक लेल बीआरसी पहुँचल छला। गुरू गोष्ठी समाप्त भेलाक बाद शिक्षिका क' एक शिक्षक बुलाकर प्रखंड शिक्षा पदाधिकारी के कक्ष मे ल' गेलैन्ह। जते प्रखंड शिक्षा पदाधिकारी पहिने सँ बैसल छला। ओता प्रखंड शिक्षा पदाधिकारी द्वारा अभद्र व्यवहार करैत शिक्षिका संग छेड़खानी के असफल प्रयास कायल गेल।
शिक्षिका द्वारा हल्ला करबा पर आन शिक्षक ओहिठाम पहुंचला। अधिकारी केर एहि करतूत सँ तमसायल शिक्षक सभ बीआरसी मे ताला लगा प्रखंड शिक्षा पदाधिकारी केर विरुद्ध खूब नारेबाजी केलनि आओर प्रखंड शिक्षा पदाधिकारी सूर्यदेव यादव केर क्रियाकलाप केर विरुद्ध एक आवेदन बीडीओ क' समर्पित कएलनि। एहि संबंध मे बीडीओ ज्योति गामी कहला कि आवेदन भेटल अछि। जांच कायल जायत, जांचोपरांत दोषी केर विरुद्ध कार्रवाई कायल जायत।


text:
स्थानीय लोग कहल कि भोरे चाइर बजे मवेशी घर में घूर के चिनगारी सs आगि लागल आर तेजी सs पसरैत चली गेल। कहल जा रहल अछि कि राइत में एक सांढ मवेशी घर में घुसी कs उत्पात मचाब लागल। ओहि उत्पात में घूर कs आगि छिरिया गेल आर ओहि आगि के चिनगारी बाद में भड़की उठल। आगि सिताई पंडित आर विष्णु पंडित के दू मवेशी घरों के संग तीन आवासीय घर के जला कs स्वाहा करि देलक।
ग्रामीण कs सामुहिक प्रयास सs आगि पर कोनो तरह काबू पाब में सफल रहला, लेकिन ताबैत तक तीन आवासीय आर दू मवेशी घर पूरा तरह सs जाली गेल छल। ग्रामीणों कहला कि अग्निशमन के गाड़ी के लेल फोन सेहो केनौ, लेकिन कॉल रिसीव नै कैल्क। आगि में सिताई पंडित के 20 हजार नकद आर करीब एक लाख के जेवरात व अन्य सम्पत्ति तथा विष्णु पंडित के 5 हजार नकद , आधा किलो चांदी के आभूषण आर 50 हजार के अन्य संपत्ति नष्ट होबाक बात कहल जा रहल अछि। सिताई पंडित के दू आर विष्णु पंडित के एक बरद व महिष झुलसी कs मरी गेल। तीन अन्य मवेशी सेहो गंभीर रूप सs जख्मी भेल अछि। घटना कs सूचना भेटला पर झंझारपुर के सीओ हेमंत कुमार दास पहुँचला आर अग्निकांडक' जायजा लेबा के बाद पीड़ित के सरकारी सहायता जल्द दियाबक आश्वासन देला।


text:
नमस्कार...
सभ मैथिलगण के हमर नमस्कार... केहन छी अहां सभ ? नीके छी कि नहिं ? पिछला हफ्ता तबियत किछ खराब भs गेला के कारण अहां सभ सं गप्प नहिं भs सकल. आब फेर होएत. अहां सभ सं आग्रह जे अहां सभ सेहो हेलो मिथिला केर लेल किछ लिखल करु. अपन गाम- घर केर बात लिखल करु. सुख -दुख केर गप्प लिखल करु. मिथिलाक विकास गप्प करु... गाम-घर केर विकास के लेल कि सभ कएल जा सकय अछि ? से लिखु. अगर अहां के पास कोनो नीक... ठोस उपाय अछि त ओहि सं सभ लोक के परिचित कराउ जाहि सं बेसि सं बेसि लोक के फायदा मिलि सकय. झिझकय के कोनो जरूरत नहिं हमरे जकां टूटल-फूटल मैथिली मे लिखल करु... बस लोक के पास संदेश पहुंचय के जरूरत अछि. असल मे मैथिली मे पढ़ाई-लिखाई नहिं होई के कारण करीब 90 प्रतिशत मैथिलगण नीक सं मैथिली नहिं लिखि पाबैत छथिन्ह. ताहि लेल शर्म के कोनो गप्प नहिं . बस किछ मन मे आबय लिखि कs भेज दिअ. हम अहांक विचार के एहि मंच पर राखय के कोशिश करब.
हितेन्द्र गुप्ता
+91-9873606696
hellomithilaa@gmail.com


text:
भरदुतिया
भाई-बहिनक स्नेह, प्रेम, सुभाशीष आ मधुरता सँ भरल ई महान पावनि थिक भरदुतिया । भाई-बहिनक प्रेमकऽ प्रतीक भरदुतिया (भ्रातृ द्वितीया) कऽ पावनि दीवाली कऽ दू दिनक बाद, कार्तिक मासक शुक्ल पक्ष केर द्वितीया तिथिकेँ मनाओल जाईत अछि । एहि पावनिमे बहिन भाईकेँ निमन्त्रण दऽ केँ अप्पन घर बजावैत छथि । अरिपन बना कऽ पिड़ही पर भाईकेँ बैसायल जाईत अछि । ललाठ पर पिठार आ सिन्दुरक ठोप कऽ, पान सुपारी भाईकेँ हाथमे दऽकेँ बहिन एही पन्तीक उचारण करैत छथि “गङ्गा नोतए छैथ यमुनाके, हम नोतए छी भाईकेँ! जहिना जहिना गङ्गा-यमुनाकेँ धार बहए, तहिना हमर भाए सभहक औरदा बढ़य” आ हुनक दीर्घायु जीवनक कामना यमराज सँ करैत छथि, फेर भाईकेँ मुंह मिठ कएल जाईत अछि । भाई अप्पन सामर्थ्यक अनुसार बहिनकेँ उपहार प्रदान करैत छैथ । कहल जाएत अछि जे यमराजक बहिन कार्तिक शुक्ल पक्ष द्वितीया केँ हुनका निमन्त्रण देनए छलीह । ताहि सँ यमराज प्रसन्न भेल छलाह । तहिआ सँ ई प्रथा चलि रहल अछि । मिथिलामे ई पावनि घरे-घर उल्लासक सङ्ग मनाओल जाईत अछि ।


text:
रोहित कुमार सोनू
सीतामढ़ी। कालाजार मुक्त जिला निर्माण क लेल सीतामढ़ी मे जागरुकता क नायाब तरीका अपनाओल गेल अछि । एहिक तहत खेल-खेल मे पढ़ाई जेना खेल-खेल मे कालाजार मुक्त अभियान चलाओल जा रहल अछि । एहि अभियान मे सरकारी स्कूल मे कालाजार लूडो क वितरण कैल जा रहल अछि । कालाजार लूडो क प्रारंभ मे बिहार का मानचित्र अंकित कैल गेल अछि । जाहि मे लिखल अछि ‘हमने यह ठाना है कालाजार मिटाना है’। यैह स्लोगन क संग कालाजार लूडो क खेल प्रारंभ कैल गेल अछि । दोसर घर मे सीढ़ी बनाओल गेल अछि, जाहि मे अंकित अछि, दीवार क दरार आ बथान मे कीटनाशक छिटल गेल। ई सीढ़ी कालाजार मुक्ति क दिशा मे बढ़ैत कदम कए दर्शा रहल अछि । चारिम घर मे पैघ सीढ़ी क पायदान बनाओल गेल अछि, जाहिमे अंकित अछि ‘घर क सभटा कमरा आ बथान मे कीटनाशक क छिड़काव कराओल’। एहि सॉंप सीढ़ी क खेल मे ई देखाओल गेल अछि जे केना अहाँ कालाजार निवारण क दिशा मे काज कए एहि खेल मे विजयी भए सकब आ कोना नहि केला पर साँप द्वारा डसल जाएब । अंत मे विजयी घर मे ‘कालाजार मुक्त सीतामढ़ी’ अंकित कैल गेल अछि । कालाजार लूडो क माध्यम से कालाजार मुक्ति क दिशा मे होए बला पहल, कालाजारक कारण, दुष्परिणाम, सरकारी योजना, इलाज क व्यवस्था आदि दर्शाओल गेल अछि ।
स्कूली बच्चा क लेल एहि तरह लूडो एहि लेल उपलब्ध कराओल गेल अछि ताकि ओ अपन परिवार मे एहिक चर्चा करय आओर कालाजार मुक्त सीतामढ़ी क निर्माण मे सार्थक पहल भए सकय । राज्यटा नहि अपितु पुरा देश में एहि तरह क पहल खाली सीतामढ़ी मे कैल जा रहल अछि । जिला मलेरिया पदाधिकारी डॉ. रविन्द्र कुमार बतौलथि जे कालाजार मुक्ति क दिशा मे सीतामढ़ी कए भारत मे आदर्श जिला घोषित कैल गेल अछि ।


text:
नव व्यवस्था मे विद्यालय क लेल अनुदान लेब नहि रहल आसान
स्वतंत्र छात्र क परीक्षा परिणाम पर नहि भेटत आर्थिक सहायता
15 फरवरी तक मांगल गेल उपयोगिता प्रमाणपत्र
पटना । वित्तरहित माध्यमिक आ उच्च माध्यमिक विद्यालय क प्रबंधन क लेल एहि वर्ष अनुदान लेब दुष्कर होएत। आब स्वतंत्र छात्र क परीक्षा परिणाम पर अनुदान राशि क गणना नहि कैल जाएत। नियम कए कठोरता स लागू करबाक निर्देश देल गेल अछि। राज्य सरकार अनुमति-प्रस्वीकृति प्राप्त वित्तरहित माध्यमिक आ उच्च माध्यमिक विद्यालय क शिक्षक क वेतन क भुगतान क इरादा स नियम कए शिथिल करैत प्रबंधन कए अपन फार्मूला क तहत 2008-09 क परीक्षा मे सफल छात्र-छात्रा क रिजल्ट क आधार पर अनुदान क राशि विमुक्त करि देलक। मुदा कागजात तैयार करबा मे प्रबंधन क स्तर पर धांधली क शिकायत क मद्देनजर एहि बेर अनुदान देबाक नियम- परिनियम सख्त कैल गेल अछि। मानव संसाधन विकास विभाग संबंधित संस्थान क प्रबंधक कए निर्देश देलक अछि जे ओ निर्धारित प्रपत्र मे पूर्व मे भेटल अनुदान राशि क उपयोगिता प्रमाणपत्र विभाग कए उपलब्ध कराउ। हुनका कहल गेल अछि जे ओ चार्टर्ड एकाउंटेंट स प्रदत्त राशि क अंकेक्षण प्रतिवेदन विभाग कए 15 फरवरी तक उपलब्ध करा दथि। नहि त वित्तीय वर्ष 2009-10 क अनुदान स्वीकृत नहि कैल जाएत।
अनुदान क फार्मूला मे एहि संशोधन क बाद आब नियमित छात्र क तौर पर संबंधित विद्यालय स प्रथम, द्वितीय आ तृतीय श्रेणी मे उत्तीर्ण छात्र-छात्रा क आधार पर अनुदान राशि विमुक्त कैल जाएत। संबद्ध डिग्री कॉलेज क शासी निकाय कए सेहो निर्देश देल गेल अछि जे ओ 26 फरवरी तक पूर्व प्रदत्त राशि क उपयोगिता प्रमाणपत्र आ चार्टर्ड एकाउंटेंट स कराउल गेल अंकेक्षण प्रमाणपत्र विभाग कए पठा देल जाए। अन्यथा, अगिला अनुदान विमुक्त नहि भ सकत।


text:
तीन मासक बाद राज्यक सभ लोक गांव के पुवारी कातक श्मशान पर पहुँचल जे आई गोनू झा स्वर्ग जैता। सब प्रजा दुःखी छल, राजा सेहो ओतय पहुँच कानि रहल छला। परन्तु गोनू झा के मुख कनिको मलीन नई भेल छल ओ हँसिते माँटिक ढेरि पर बैस गेला आओर पुआर सँ हुनका झाँपि देल गेल एवं आगि लगा देल गेल । ई देखि राजा आओर सभ दरबारी कानि रहल छलथि ओतहि हजमा प्रसन्न भऽ रहल छल।
एहि घटनाक छः मास बीति गेल छल, गोनू झा एखन तक लौट कय घर नहि आयल छलथि। ई सोचि राजा बहुत दुःखी रहैत छलाह आओर गोनू झा बिना दरबारो मे मन नई लगैत छलैन्ह। एक दिन राजा दरबार मे गोनू झाक चर्च करैत रहथि त ओतबहि मे एक दरबारी सूचना देलक जे गोनू झा आबि रहल छथि।
दरबार में लोक आश्चर्य सँ चकित रहथि जे एहि खबर के झूठ मानी वा सत्य। ओतबहि मे गोनू झा अबेत देखाय लगलाह। गोनू झा पहिने सँ बेसी मोटा गेल छलथि। किछु लोक हुनका भूत बूझि भागि रहल छल, लेकिन राजा स्तम्भित छलथि।
गोनू झा आबि राजा के प्रणाम केलखिन आओर एकटा पुर्जा राजा के दय देलखिन। किछु कालक बाद राजा कहलखिन- गोनू झा ! की अहाँ सचमुच जीवित छी? गोनू झा हँसिकय कहलखिन- महाराज एखन तक तऽ जीवित छी। ई देखि हजमाक प्राण सुखि गेल आओर ओ डरे पसीना सँ तर-बतर भऽ रहल छल।
गोनू झा कहलखिन- महाराज ! हम स्वर्ग सँ आबि रहल छी। अहाँक पिता ओतय बहुत खुश छथि। परंतु हुनका हजामत कराबय मे तकलीफ छैन्ह, केश-दाढ़ी सभ बढ़ि गेल छैन्ह, ताहि लेल ओ हजाम के भेजय वास्ते ई पुर्जा भेजने छथि। एहि पुर्जा मे एयह बात लीखि पठेने छथि।
गोनू झाक बात सुनतहि हजमा भागय लागल। लेकिन सिपाही ओकरा ध पकड़लक। आब त हजमाक दशा बिगड़ि गेल, सब दरबारी आश्चर्य सँ अवाक् छल। राजा कहलखिन- ओहि बेर जखन गोनू झा जाय छलथि त तू बढ़ि-चढ़ि कय बाजेत छलें त एखन डर किये होयत छउ?
हजमा देखलक जे आब पोल खोलय पड़त, नहि त मारल जायब। तें ओ थरथराईत बाजल-सरकार हमरा क्षमा करू। गोनू झाक स्वर्ग बजाब वला पत्र हम लिखने छलहु! स्वर्ग सँ कोनो पत्र नहि आयल छल। गोनू झा कोनो जादू-टोना जनेत छथि तें आगि सँ बचि गेला, परंतु हम त जरि कय मरि जायब।
आब तँ राजा आश्चर्य एवं क्रोध सँ लाल भय गेला आओर गोनू झा के पुछलखिन की बात अछि सच-सच कहू। गोनू झा कहलखिन- महाराज ओहि पत्र के देखिते हम बूझि गेल छलहुँ जे हमरा संगे कियो चक्रचालि खेल रहल अछि। तें अपना बचय के उपाय सोचि स्वर्ग गेनाई स्वीकार केने छलहुँ।
तीन मासक समय लय क हम ओहि माँटिक ढेरी सँ अपना घर तक सुरंग बना लेने छलहुँ आओर जखन हमरा पुआर सँ झाँपि देलक त हम सुरंगक रस्ते अपना घर पहूँच गेलहुँ। ओमहर सब बुझलक जे आब गोनू झा जरि कय मरि गेला आओर हमर दुश्मन सभ खुशी मनाबय लागल छल। एमहर हमरा गुप्त रूप सँ पता लागल जे ई सब पूरा हजमाक षडयंत्र छल।
ओना इ सब बिना प्रमाण के कहितउँ तऽ अहां लोकनि के फूसि लागैत तें प्रमाणक संग अहाँ सब के बतेलहुँ। राजा आओर सब दरबारी गोनू झा के बुद्धि पर दंग छलाह। ओतहि हजमा के कठोर दण्ड भेटल। संगहि गोनू झा के काफी इनाम भेटलैन्ह।
➥ गोनू झा के और किस्सा पढ़ैय के लेल एत क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
बिहार विधानसभा चुनावक पहिल चरणक वोटिंग (First Phase Voting) 28 अक्टूबर कें होबय जा रहल अछि। आई पहिल चरण कें लेल चुनाव प्रचार सेहो रुकी जायत। वोट देबाक लेल पहिल शर्त ई अछि जे अहाँके नाम वोटर लिस्ट (Voter List) में दर्ज होय। वोटर कें लेल ई ज्ञान जरूरी अछि जे वोटक प्रक्रिया केना होयत अछि। पहिल बेर वोट देबय जा रहल युवा मतदाता (First Time Young Voters) कें लेल ई जानकारी बहुत जरूरी अछि।
मतदान केंद्र पर वोट डलबाक पहिल प्रक्रिया
मतदानक दिन मतदान केंद्र गेला पर मतदान अधिकारी मतदाता सूची मे अहाँके नाम देखि क’ नामक आइडी प्रूफ सं मिलओता। एकरा बाद दोसर मतदान अधिकारी अहाँके फिंगर मे निशान लगा क’ एकटा पर्ची दैत आ एकटा रजिस्टर पर हस्ताक्षर करोओता। एकरा बाद तेसर मतदान अधिकारी कें पास अहाँके ओहि पर्ची कें जमा कराबय परत। ओ अहाँक स्याही लागल फिंगर देखलाक बाद मतदान कें लेल अनुमति देता।
कोना करी ईवीएम वा वीवीपैट सं वोट
नियत स्थान पर इलेक्ट्रॉनिक वोटिंग मशीन (EVM) राखल होयत, जतय अहाँके जाय परत। ओतय अहाँ अपन पसंद कें उम्मीदवार कें चुनाव चिह्न कें सामने ईवीएम कें बटन दाबी क’ अपन वोट देता। बटन दबोला पर बीपक आवाज सुनाई परत। एकरा बाद वीवी पैट मशीन (VVPAT) कें पारदर्शी विंडो मे सात सेकेंड धरी उम्मीदवार कें सीरियल नंबर, नाम आ सिंबल संगहि पर्ची दिखाई दैत। ओकर जांच क’ ली।
उम्मीदवार पसंद नहि त’ दबाउ नोटा कें बटन
ई त’ भेल पसंद कें उम्मीदवार कें वोट देबाक बात। मुदा कही अहाँ कोनो उम्मीदवार कें पसंद नहि करैत छी त’ अहाँ नोटा (NOTA) कें बटन दबा साकेत छी। ई ईवीएम पर अंतिम बटन होयत अछि।


text:
विराटनगर, ८ अक्टूबर २०२० । मैथिली जिन्दाबाद!!
आइ दिनांक ८ अक्टूबर २०२० वृहस्पति दिन मैथिली जिन्दाबाद वेब पत्रिका केर संपादक एवं सर्वर केर बीच एक बैसार सम्पन्न भेल। एहि बैसार मे मैथिली भाषाक सुन्दरतम आ विश्वसनीय वेब पत्रिकाक रूप मे मैथिली जिन्दाबाद पर स्थानीय एवं राष्ट्रीय-अन्तर्राष्ट्रीय समाचार सेहो उल्लेख्य मात्रा मे अपडेट करबाक जरूरत मुताबिक एहि लेल एकटा सक्रिय कार्यदल गठन करबाक निर्णय लेल गेल अछि।
एखन कार्यदल मे अम्बिका चौधरी केर नेतृत्व मे बाकी जर्नलिज्म इन्टर्नशीप कय रहल लोक केँ जोड़बाक निर्णय लेल गेल अछि। विदित हो जे अम्बिका चौधरी एखन बैचलर अफ आर्ट्स इन जर्नलिज्म कोर्स केर पढाई सेन्टर फर मैनेजमेन्ट स्टडीज – जैन युनिवर्सिटी बंगलुरू सँ कय रहली अछि, संगहि मैथिली भाषाक लेखन मे बहुत पहिनहि सँ रुचि सेहो रखैत रहली अछि। मैथिली जिन्दाबाद वेब पत्रिका मे आरो जर्नलिज्म कय रहल छात्र-छात्रा जुड़ि सकैत छथि आर एहि लेल [email protected] पर सीधे संपादक सँ सम्पर्क कय सकैत छथि। आब सँ मैथिली जिन्दाबाद पर नेपालक प्रदेश १ तथा विराटनगर केन्द्रित समाचारक संग नेपालक अन्य प्रदेश आदिक समाचार संछेप मे प्रकाशित कयल जायत। संगहि समाचार संकलन लेल समुचित टीम बनि गेलाक बाद एकर दायरा आरो बढायल जायत। बिहार मे विद्यमान विधानसभा चुनाव केँ देखैत ओहु सँ जुड़ल संवाद पाठक लोकनि धरि मैथिली जिन्दाबाद वेब पत्रिका द्वारा पहुँचेबाक प्रयास अम्बिका चौधरीक नेतृत्व मे कयल जायत।


text:
फ्लेक्सी फेयर सँ कमाई त बढ़ल मुदा 20 प्रतिशत तक सीट खाली रहल
मणिभूषण झा
नई दिल्ली । रेलयात्री सबकए नवंबर सँ फ्लेक्सी फेयर सँ राहत भेटतनि । रेल मंत्रालय एहि संबंध मे कमिटी गठित केलक अछि जे एहि सप्ताह रिपोर्ट देत। एहि क बाद फ्लेक्सी फेयर सँ राहत क प्रक्रिया प्रारंभ होएत । रेलमंत्री पियूष गोयल मंगलदिन विशेष बातचीत मे ई बात कहलाह। फ्लेक्सी फेयर शुरु होबय सँ राजधानी, शताब्दी आ दूरंतो ट्रैन सबहक कमाई त बढ़ल मुदा लगभग 20% सँ बेसी सीट खाली चलय लागल । गोयल कहयथि जे फ्लेक्सी फेयर क समीक्षा हेतु जे कमिटी गठित भेल छल ओकर रिपोर्ट सँ हम स्वयं संतुष्ट नहिं छी त जनता सेहो संतुष्ट नहिं होईतथि । कमिटी सँ दुबारा रिपोर्ट मांगल गेल अछि । एहि सप्ताह मे कहियो रिपोर्ट आबि सकैत अछि । गोयल कहलथि, ” जेना हमसब कमिटी क सुझाव देलियनि, ओहेन रिपोर्ट आएत त मंजूर कए लेल जाएत”। एहि क लागू करय मे एक महीना लागत । चूंकि रिजर्वेशन 4 महिना पहिने शुरू भए जाएत अछि तें ई चारि महिना सेहो जोडय पड़त । एहन मे नवंबर सँ फ्लेक्सी फेयर मे राहत भेटनाई शुरू भय जायत । सीट खाली रहय के सवाल पर गोयल कहलथि, ” स्टडी मे पता चलल जे सीट फ्लेक्सी फेयर क वजह सँ खाली नहि रहल, साल मे किछु मास मे सवारी कम रहय छथि आ ट्रेन खाली रहैत अछि।”


text:
जहिना मखानक पात नया मे काँट सँ भरल होइ छै ,
आ पुरान भेला पर कोमल भs जाइ छै ,
एकटा छोट बच्चा एक्के हाथे मसैल सकै छै .
ओहिना मनुष्यक जीवन होइ छै ,
जखन धरि जुआनी तखन धरि बड़ बलगर ,
जखने देह खसल आँखि धसल दाँत बाहर ,
बस लाति-मुक्का सँ स्वागत शुरू भ' जाइ छै ,
जुआनी मे जे पाँच-पाँच सेर दुध पिबै छल ,
आब आधा कप चाह गारिक बिस्कुट संग भेटै छै ,
जीवन भरि जे अपन कपड़ा नै खिचलक ,
पुतहु कए साड़ी चुप-चाप खिचs लागै छै ,
जकर चरणक धुल इलाका कए लोग माथ लगबै छल ,
अपन बेटा कए चरण पकड़ै लए विवश भ' जाइ छै ,
ताहि पर जै कोनो बिमारी भs जाइ ,
सोचू जौँ लकवा मारि जाइ ,
त' केहन हाल हेतै ,
सच मे मनुष्यक जीवन मखानक पात छै ,
अमित मिश्र


text:
नकल सँ आगू बढब असंभवः हाल-ए-मिथिलावाद
ओना त एखन कोरोनाक भयावहताक बीच भँवर सँ हम मिथिलावासी संसारक आन भागक वासी सब जेकाँ कोहुना-कोहुना सुरक्षाक ध्यान रखैत जीवन बचेबाक प्रयत्न कय रहल छी, लेकिन संसार भरि मे जेना एखुनका समय बेस मात्रा मे राजनीतिक खेल-वेल सब देखाइत अछि ताहि मे सेहो हम सब केकरो सँ पाछू नहि छी। नेतागिरी चमकेबाक लेल हमहुँ सब अपना-अपना हिसाबे सोशल मीडिया मे स्टेटस लिखैत छी, अपन-अपन ग्रुप पर कय रंगक आयोजन राखि पब्लिक जुटेबाक आ फेर ओहि पब्लिक केँ अपन एजेन्डा सँ जोड़बाक अथक चेष्टा करैत रहैत छी। ऊपर सँ कनी दिन बाद बिहार मे चुनाव सेहो हेबाक छैक, कतेको लोकक माथ मे राजनीतिक भविष्यक कय गोट योजना सब अछि। कियो विधायकक उम्मीदवार छी, किनको रणनीतिकार बनबाक इच्छा अछि, कियो जातीय अस्मिता केँ बचेबाक लेल अपन संकल्प केँ दृढ बना रहल छी, यानि कि सभक पास किछु न किछु योजना अछि।
हरेक योजना केँ लागू करबाक लेल योग्यता संग तत्पर भऽ क्रियान्वयन लेल उचित कर्म करब आवश्यके टा नहि अनिवार्य होइत छैक। लगनशीलता आ जुझारूपन सहित हमरा-अहाँ मे जतेक सकारात्मक गुण-धर्म रहत ताहि अनुसारे सफलता सेहो प्राप्त करब। मुदा बेसीकाल देखय मे अबैत अछि जे हमरा लोकनि दोसर एना केलक त एना जीतल तेकर नकल मे लागि जाइत छी। उदाहरण केजरीवालजी आ आम आदमी पार्टी! अन्नाक आन्दोलन सँ करप्शन विरूद्ध पूर्व युपीए सरकारक विरोध करैत ‘मैं भी अन्ना’ केर टोपी पहिरि लोक ‘इंडिया अगेन्स्ट करप्शन’ अभियान चलौलक। केजरीवाल, सिसोदिया, विश्वास, आदि अनेकों लोक ओहि आन्दोलन सँ निकलिकय बढला आ आइ दिल्ली जेहेन राज्य केर लगातार दोसर टर्म शासनाधिकार प्राप्त कयलनि। अन्ना हेरा गेला, भ्रष्टाचार ओतय के ओत्तहि अछि, लेकिन राजनीतिक सफलता हासिल करयवला समूह बढि गेल।
मिथिलावाद केर नारा सेहो २०१२ सँ युवा बीच प्रवेश करेबाक कतेको आख्यान हमरा ओहिना मोन पड़ैत अछि। जनजागरण करबाक नियार आ मिथिला राज्य निर्माण केर स्थापना सेहो २०१३ केर अप्रैल मे विश्व मैथिल संघ केर बुराड़ी कार्यालय मे बैसार ओहिना याद अछि। जिला-जिला होइत रथयात्रा, पैदल यात्रा, जनजागरण केर उद्देश्य सँ आरम्भ भऽ कतेक दूर धरि गेल से देखबे कयलहुँ – धरि व्यक्तिगत महात्वाकांक्षा आ आपसी प्रतिस्पर्धा व वर्चस्वक संघर्ष केर अवस्था केहेन भेल तेकर बेहतरीन उदाहरण पर सम्पूर्ण थेसिस लिखल जा सकैत अछि। आइ ७ वर्ष मे उपलब्धि ओतबे जतेक पहिने छल।
एहि बीच हम सब नकल मारिकय खरखाँही लूटय सँ सफलताक दर्शन करय लागल छी। आपस मे पहिनहुँ से बेसी विभाजित मानसिकता संग ‘मिथिलावाद’ प्रति अपन-अपन योगदान करैत बढि रहल छी। उपलब्धि केर मामिला मे एकटा बड़का ‘जीरो’ छोड़ि दोसर एतबा जे मुद्दा जहिना पहिने १९४० ई. सँ जिबैत २०१३ धरि आयल छल, ओ आइ २०२० तक सेहो जीबि रहल अछि। जनभावना आ लोकमत मे मिथिलावाद केँ स्थापित करबाक मौलिक यात्रा, जनसम्पर्क, संगठन निर्माण, आपसी गठबंधन, राजनीतिक गठबंधन, वृहत् विमर्श, पेशाकर्मी आ कर्मचारी बीच मिथिलाक निजत्वक आधार पर युनियन निर्माण… ई सब बात आइ छहोंछित अवस्था मे अछि। धरि, अपन-अपन डफली अपन-अपन राग केर अलाप-विलाप पूरजोर देखि सकैत छी। पहिने २ गोटे छलाह, आइ २० गोटे छी! हास्यास्पद स्थिति नकल मारबाक कारण बनल अछि। स्थापित सिद्धान्त केँ कात कय सिर्फ खरखाँही लूटबाक गोटेक व्यक्तिक छलिया प्रवृत्ति मे बर्बाद भेल मिथिला आन्दोलनक गति, ईहो कहब त अतिश्योक्ति नहि होयत। जाहि बुनियाद पर सब पक्ष केँ जोड़िकय – संयुक्त अभियानक संचालन शुरू भेल छल, तेकरा डिरेल कयलक ओ किछु छद्म व्यक्ति। विजन समाप्त – अभियान समाप्त! नकल मारिकय मौलिकताक पृष्ठपोषण कदापि नहि कयल जा सकैत अछि। २०२० केर टारगेट फेल भेल। आब २०२५ लेल सपना देखि सकैत छी। आवश्यकता छैक मर्दक बेटा केर – नेतृत्व लेल निरपेक्ष तत्त्व जा धरि आगू नहि रहत, खोखला सपना टा देखैत रहू।
हरिः हरः!!


text:
दिल्ली। फरबरी १५, २०१६. मैथिली जिन्दाबाद!!
विद्यापति मैथिल युवा मंच द्वारा विनोद नगर (दिल्ली) मे चौदहम बेर सरस्वती पूजा महोत्सव धूमधाम सऽ मनेलक। आयोजक द्वारा उक्त पूजाक सफल आयोजन हेतु पैछला दू मास सँ तैयारी कैल जा रहल छल। हरेक वर्ष नव-नव प्रयोगक क्रम मे एहि बेर विभिन्न प्रतियोगिताक संग सांस्कृतिक संध्या केर आयोजन कैल गेल छल।
एहि वर्षक आयोजन मे १३ फरबरी केँ विद्यादायिनी सरस्वतीक पूजा तथा १४ फरबरी केँ सविधि विसर्जन कार्यक्रम संपन्न कैल गेल। प्रातःकालीन पूजा आरती मे स्थानीय बाल-बालिका सबहक नीक सहभागिता देखल गेल छल।
बाद मे चित्रकला प्रतियोगिता जेकर निर्णायक वंदना झा, अरविन्द झा तथा पवन मिश्रा छलाह, हुनका लोकनि द्वारा विजेता सबहक नामक घोषणाक संग समुचित पुरस्कार वितरण कैल गेल। तहिना प्रश्नोत्तरी प्रतियोगिता जेकर प्रश्नकर्ता मंडल मे पशुपतिनाथ झा, वंदना झा, बबीता झा तथा डौली झा छलीह, हुनका लोकनि द्वारा सहभागी प्रतियोगी सब मे विजेता सबहक नाम घोषणा कैल गेल। एहि क्रम मे संस्थाक स्मारिका ओ कैलेण्डर सेहो विमोचन कैल गेल।
तदोपरान्त माँ शारदे भवानी केँ संगीतमय संध्या आरती गान कैल गेल। पुनः
सांस्कृतिक कार्यक्रम रमेश मल्लिक एंड म्यूजिकल ग्रुप द्वारा प्रस्तुत कैल गेल छल। सांस्कृतिक संध्या नवोदित गायक मदन कुमार झाक स्वर में मैथिली भगवती गीत स’ प्रारम्भ भेल छल। एहि मे पुष्पा झा ओ अनुश्री मिश्रा केर जुगलबंदी में झिझिया केर गायन प्रस्तुति दर्शक सब केँ खूब नीक लगलनि। तहिना राजीव रंजन झा “रॉकस्टार” ओ अमरेश मल्लिक केर जुगलबंदी मे आधुनिक लोक गीत पर नृत्य प्रस्तुति सेहो दर्शक केँ खूब नीक लगलैन।
बीच बीच में नृत्य प्रतियोगिता जकर निर्णायक रमण कुमार आ प्रियदर्शिनी पूजा छलीह, ताहि मे प्रतियोगी सब द्वारा नृत्य प्रस्तुति केर कार्यक्रम राखल गेल छल।
गायन प्रतियोगिता जकर निर्णायक दीपक ठाकुर आ राजीव रंजन झा छलाह, हुनका लोकनि द्वारा सेहो तरह-तरहकेर गायन प्रतियोगी लोकनि द्वारा कराओल गेल छल। सांस्कृतिक संध्या मे मनीष झा बौआभाइ द्वारा मंच संचालन कैल गेल छल।
मानव सेवाक रूप मे निःशुल्क चिकित्सा परामर्श केंद्र आइ कैम्प, फिजियोथेरेपी, फिजिशियन द्वारा सेवा उपलब्ध कराओल गेल छल। एहि समारोह मे विभिन्न पत्र-पत्रिकाक स्टॉल सेहो राखल गेल छल।
प्रतियोगी छात्र/छात्रा केँ पुरस्कार वितरण ओ अतिथि सम्मान संस्थाक कार्यकर्ता हाथ सँ कराओल गेल छल। एहि आयोजन मे दिल्लीक विभिन्न भाग सँ मैथिली-मिथिला अभियानी लोकनिक नीक उपस्थिति देखल गेल। नीरज पाठक, रमानाथ झा, अखिलेश झा, विमल जी मिश्र, हेमन्त झा, अमरनाथ झा, संतोष राठौर, संजय झा “नागदह”, शरत झा, कमलेश मिश्र, सोनू मिश्र, राहुल राय, विभय कुमार झा, रौशन कुमार झा, सुनील शानू, काशी मिश्र, मुकेश मिश्र, अमरनाथ मिश्र, मुकुन्द मयंक सहित आरो बहुते चीर-परिचित चेहरा एहि सुअवसर पर अपन उपस्थिति देने छलाह।
संस्था द्वारा मंच स’ सम्मानित अतिथि मनीष सिसोदिया (उप-मुख्यमंत्री, दिल्ली सरकार), संजीव झा (विधायक, बुराड़ी,दिल्ली), सरिता मिश्रा (पत्नी-जीवेश मिश्र, विधायक, जाले-दरभंगा), सुशील सिंह (आप के बिहार प्रदेश प्रभारी), निशिकांत ठाकुर (वरिष्ठ पत्रकार आ सम्पादक, शुक्लपक्ष), पूनम झा आजाद (वरिष्ठ सदस्य दिल्ली प्रदेश भाजपा), डॉ. बी. के.झा (चिकित्सक आ समाजसेवी) , अनिल कुमार झा (पूर्व उद्योग मंत्री, नेपाल सरकार), राजीव झा (जेनरल सेक्रेटरी, नेपाल सद्भावना पार्टी), डॉ. बीरबल झा (प्रबंध निदेशक, ब्रिटिश लिंगुआ), सी.ए. हंसराज चुग, सी.ए. गोपाल केडिया, सी.ए. नितिन कँवर, बी. के. शर्मा, ज्ञान चन्द सिंघल, प्रकाश झा (निदेशक,मैलोरंग), मुकेश झा (रेपर्टरी चीफ, मैलोरंग), शुभ नारायण झा (वरिष्ठ अभिनेता फिल्म एवं रंगमंच) आदि लब्ध प्रतिष्ठित लोकनि शामिल छलाह।
अतिथि सबहक सम्मान – पाग, डोपटा, संस्थाक स्मृति चिन्ह, स्मारिका ओ कैलेण्डर प्रदान करैत कैल गेल।
सहयोगी संस्था- मैथिली लोक रंग (मैलोरंग), एम. एम. प्रोडक्शन टीम (फोटोग्राफी आ वीडियोग्राफी), श्यामा हॉस्पिटल (आइ कैम्प) आदि छल; तहिना कार्पोरेट सपोर्ट- वेल्वोलिन कमिन्स प्राइवेट लिमिटेड तथा मीडिया पार्टनर – मिथिला मिरर (दिल्ली), मैथिली जिन्दाबाद (विराटनगर, नेपाल), मिथिमीडिया (कोलकाता) आ ई-मिथिला (पटना) छल।
विसर्जन दिनुक पूजा आरती उपरान्त उपस्थित मैथिलानी समूह द्वारा समदाउन गाबि भगवतीक विदाइ करैत मूर्ति विसर्जित कएल गेल छल। पहिल दिनक पूजा स’ ल’ क’ विसर्जन धरि करीब तीन हज्जार स’ बेसी लोकक उपस्थिति रहल आ कार्यक्रम सभ दृष्टिकोण स’ सफल रहल।


text:
भागलपुर जिलाक घोघा तहसील केँ पक्कीसराय गामक रहिवासी पवन गोस्वामी के पत्नी प्रियंका गोस्वामी अप्पन पति क' धोखा दैत अप्पन दियर साजन गोस्वामी सँ प्रेम करे लागली। भौजी प्रियंका दियर साजन संग सात-जन्म संग जियब आ मरबाक सपथ खेली। जाहिक बाद दुनू बिआह करबाक ऐलान करि घरक लोग क'चौंका देलनि।
घरक लोग सभ दुनू केँ खूब सम्झेलनि मुदा दुनू पर कोनो असर नहि पड़ल आओर दुनू बिआह करबाक जिद धेना रहल। आखिरकार प्रियंका केँ पति अप्पन पत्नी आओर छोटे भाई केँ खुशीक आगू घुटना टेक देलनि। बड़का भाई केर इजाजतक बाद परिवारक लोग सभ दुनू केँ बिआह करबाक फैसला केलनि।
एहि अजीबोगरीब घटना पर सवाल पुछला पर पवन गोस्वामी कहलनि कि जखन हमर पत्नी प्रियंका गोस्वामी हमर छोट भाई साजन गोस्वामी संग रहे चाहैत छथि तेँ हम अप्पन भाई आओर पत्नी केँ खुशीक लेल रोड़ा बनब मुनासिब नहि बुझलहुँ।
घोघा केँ सत्यकुटीर आश्रम मे गुरु दिन सगा संबंधी आओर परिवारक लोग सभक मौजूदगी मे दियर आओर भौजी पति - पत्नी बैन गेलथि। पूर्व पति पवन गोस्वामी घूंघट द' वर-वधू केँ खुशहाल जिनगीक कामना केलनि आओर आशीर्वाद देलनि। बिआह केँ सभ रस्म पूरा करबाक बाद सत्यकुटीर आश्रम के महंत वर पक्ष आओर वधू पक्ष के नाम सँ बिआह केर प्रमाण पत्र सौंपलनि।
अप्पन करेज पर पाथर ताखि पवन गोस्वामी अप्पन पत्नी भाई क' सौंप देलनि। बिआह केँ रस्म पूरा होय धरी हुनका मुंह पर विवशता केर खुशीक भाव छल। मुदा फेर हुनका अप्पन पत्नी केर धोखा नजैर एलनि, जाहिक बाद ओ अप्पन घर, सगा-संबंधी सभकेँ छोएड़ कतो चल गेला। हुनकर स्थिति देखैत घरक लोग सेहो हुनका रोकब मुनासिब नहि बुझलनि।
बिआहक बाद दुल्हन केर विदाई होयत अछि, मुदा एहिठाम पूर्व पति पवन गोस्वामी क' हुनकर माता -पिता, सगा - संबंधी आओर बिआह मे आयल समाजक लोग सभ नोर भरल आँखि सँ विदा केलनि।


text:
वन्दना शिवा
वन्दना शिवा (जन्म. ५ नवम्बर १९५२, देहरादून, उत्तराखण्ड, भारत), एक दार्शनिक, पर्यावरण कार्यकर्ता, पर्यावरण सम्बन्धी नारी अधिकारवादी आ बहुतेक पुस्तकसंभक लेखिका छी । वर्तमानमे ओ दिल्ली स्थित, शिवा अग्रणी वैज्ञानिक आ प्राविधिक पत्रिकासभमे ३०० सँ बेसी लेखसभक रचना करि चुकल अछि ।[१][२]
ओ सन् १९७८ मे डाक्टरी शोध निबन्ध:हिडेन भेरिएवल्स एण्ड लोक्यालिटी इन क्वान्टम थ्योरी क सँग पश्चिमी ओन्टेरियो विश्वविद्यालय, क्यानाडासँ अपन विधावारिधिक उपाधि प्राप्त केनए अछि ।
शिवा सन् १९७० क दशकक दौरान अहिंसात्मक चिपको आन्दोलनमे भाग लेनए छल । ई आन्दोलनमे, किछ मुख्य प्रतिभागी महिलासभ छल, गाछ वृक्ष कटान रोकैक लेल गाछ वृक्षक चारोदिस मानव चक्र तैयार करिक पद्धति अपनौने छल ।
प्रारम्भिक जीवन[सम्पादन करी]
सन्दर्भ सामग्रीसभ[सम्पादन करी]
- ↑ Who's Who of Women and the Environment – Vandana Shiva United Nations Environment Programme (UNEP)
- ↑ "Vandana Shiva's Publications", अन्तिम पहुँच २०११-०२-२४।
बाह्य लिङ्कसभ[सम्पादन करी]
- http://www.navdanya.org वन्दना शिवाक नवदन्य वेबसाइट
- दस्तावेजी "दलाई लामा नवजागरण" सँ दलाई लामासंग वन्दना शिवक भिडियो


text:
जाड़क मास छल । भोरे-भोरे बालकोनी मे बैसलि रौद तपैत रही । आठ बजैत-बजैत देखलहुँ बगल बला चारि मंजिला घरक बाहर जे पोर्टिको सन बनल छैक ताहि मे सात-आठ बरख सँ ल’ क’ पनरह- सोलह बरख धरिक बहुत रास बच्चा सभक जुटान भेल अछि । एकहि रंगक परिधान। बुझबा मे आबि गेल जे ई सभ कोनो विद्यालयक विद्यार्थी अछि ।
ई अपने टहलबाक लेल पार्क गेल छलथि । घर मे पैर धरितहि हम एक्कहि संग दू-तीन टा प्रश्न क' देलियनि- ” इंजीनियर साहबक घरक बाहर बच्चा सभ कियैक जमा छनि ? कोनो विद्यालय खुजलैक की ? अहाँ केँ त’ भेंट-घाँट होइत रहयै हुनका सँ , किछु कहने नहि छलथि ? बड्ड गहीँर लोक छथि मुदा इंजीनियर साहब ।”
”- हँ-हँ, कहने छलथि । मास दिन पहिनहि कहने छलथि । अगिला चौबट्टी पर ओ मूक-बधिर बच्चा सभक सरकारी स्कूल जे छैक ताहि मे किछु मरम्मतिक काज करेबाक छैक , त’ हिनका सँ साल भरिक लेल भाड़ा पर लेलकैक अछि विभाग। छओ मास सँ खालीये पड़़ल छलनि , द’ देलखिन निचाँक तीनू तल्ला ।”
”- ऐँ यौ ! अहाँ केँ मास दिन सँ बूझल छलय आ हमरा किछु टेर नै लागल ! अहूँ नै कहलहुँ ! केहेन विचित्र लोक छी ! धुर जाउ…।”
" -अहाँ कखन हमरा लग बैसैत छी थिर भ’ क’, जे अहाँ केँ हम कोनो बात कहब । जखन देखू तखन कथे कि निबंधे । ई कोन नबका रोग उपड़ि गेल अछि से नहि जानि !”
”- आब छोड़ू ई सभ बहन्ना , हमरा जँ कतहु सँ कोनो नब समाचार सुनबा लेल भेटैत अछि त’ हम सभ सँ पहिने अहीँकेँ सुनाबय लेल आतुर रहैत छी । हमरा सँ प्रेम रहत तखन ने हमरा किछु कहब ।”
”- अहाँ बात केँ कतय सँ कतय ल’ जाइत छी , ओह ….. अहाँ सँ बात मे हम जीतब कहियो ।”
हुनका संग बहस करैत बुझलहुँ जे पड़ोस मे आब किछु दिन मूक वधिर विद्यालय चलत ।
ओना तँ भोरका उखड़ाहा मे सभदिना हमर बेसी समय बालकोनी मे बीतैत छल । मुदा जाहि दिन सँ ई मूक-बधिर विद्यालय बगल मे चलय लागल ताहि दिन सँ त’ जेना नियम बनि गेल छल जे जा धरि विद्यालय मे प्रार्थना संपन्न भेला उत्तर सभ विद्यार्थी अपन अपन कक्षा मे नहि चलि जाइत ताधरि हम बालकोनी सँ टस-सँ-मस नहि होयब ।बालकोनी मे बैसलि अखबार पढ़ैत , बागवानी करैत , तरकारी कटैत वा आनो काजक संग मूक-बधिर विद्यार्थी सभक गतिविधि पर सेहो धियान रहैत छल हमर । देखैत रहैत छलहुँ ओहि मूक-बधिर विद्यार्थी सभक विद्यालय आयब , अपना मे हाथ आ मुँह-कान चमकाबैत , सांकेतिक भाषा मे बतियायब ।
सभदिन देखैत सुनैत एतबा बुझबा मे आबि गेल छल जे कोन बच्चा अपन बाप संग विद्यालय आबैत अछि आ ककरा माए छोड़य आबैत छैक । कोनो-कोनो संपन्न घरक बच्चा चरिचक्का सँ ड्राइवर संग आ कोनो कोनो बच्चाक संग त’ ड्राइवरक अलावे कोनो स्टाफ वा माय / बाप सेहो , तेना ओरिया-पोरिया क’ विद्यालय अनैत छलैक , जेना जरैत दीप केँ बिहारि सँ बचबैत होइक । सभ बच्चाक अपन-अपन भाग्य । हेंजक हेंज विद्यार्थी सभ वैन ,जीप सभ मे सवार भ’ अबैत छल । ओहि मूक-बधिर बच्चा सभक प्रत्येक गतिविधि केँ देखैत हमर बाल मनोविज्ञानक प्रायोगिक ज्ञान बढ़ैत गेल ।
ओहि मूक- बधिर विद्यालयक बच्चा सभ जेना मोन मे बसैत चलि गेल । ओहि घरक खिड़कीक सोझाँ हमर घरक खिड़की सभ रहबाक कारण घरे बैसल ओहि बच्चा सभ संग हमहुँ रमय लगलहुँ। हम खिड़की लग जखन-जखन जाय पाँच-सात टा बच्चा सभ हमरा दिस बड़ सिनेह सँ ताकय जे सभ खिड़की लग बैसैत छल । कक्षा मे शिक्षिका रहैक तैयो आ नहि रहैक तखन त’ कोनो बाते नहि ।
ओहि बच्चा सभ मे सँ एक बच्चीक नजरि थोड़ेक बेसीये हमर खिड़की पर रहय लागल । ओकर उमेर मोसकिल सँ दस बरखक रहल हेतैक । कतेक बेर हम दुनू तरहत्थी जोड़ि वा कखनो बामा हाथक तरहत्थी केँ कागत आ दाहिना हाथक औंठा आ तर्जनी सटाय कलमक संकेत करैत , लिखबाक संकेत करैत कहैत छलियैक पढ़य-लिखय। मुदा कथी लेल ओ सुनत । ओकर धियान पढ़ाइ दिस कम आ हमरा पर बेसी ।
हमर खिड़की दिस टकटकी लगओने बैसलि ओ बालिका सदिखन पाछाँ घूमल रहय । ई क्रम कइयैक दिन देखला उत्तर शिक्षिका खिड़की बन्न करबाक आदेश द’ दैत छलखिन कोनो विद्यार्थी केँ । कतेक बेर हम स्वयं हटि जाइक ओकरा सोझाँ सँ, ई सोचि जे ओकरा पढ़बा मे मोन नहि लागि रहल छैक हमरा कारणेँ ।
दिनानुदिन हमरा आ ओहि बालिकाक मध्य सिनेहक डोरी तते सक्कत सँ बन्हाइत चलि गेल जे आइ धरि बन्हायल अछि । आब ओकरा मोन होइक जाधरि ओ कक्षा मे रहैत अछि ताधरि हम ओकर सोझाँ अपन खिड़की लग ठाढ़ि ओकरा सँ सांकेतिक भाषा मे बतियैत रही । जखन-जखन कक्षा मे शिक्षिका नहि रहैक ओ खिड़कीक ग्रिल दुनू हाथेँ पकड़ि ,ओहि मे अपन मुँह सटओने हमर घरक खिड़की दिस ताकैत रहैत छलि । ई स्थिति एहन सन लगय जेना जहल मे बन्न अपराधी बाहरक दुनिया देखि रहल होइक ।
हम कतेको बेर आँखि गुड़रि क’ डरेबाक प्रयास करी । पढ़बा-लिखबा लेल कहियैक । हाथ उठाय थापर मारबाक संकेत करियैक । मुदा, कथी लेल ओकरा पर कोनो प्रभाव पड़ितैक । भोरे स्कूल अबितहि कक्षा मे बस्ता राखब आ खिड़की मे सटि जायब ओकर दिनचर्या भ’ गेल छलैक ।
हमर सेहो सएह हाल । विद्यालयक समय सारणी स्मरण रहैत छल सदिखन । भानस भात मे ओझरायल रहितहुँ तैयो दिमाग मे रहैत छल जे ओ कक्षा मे आबि गेल हेतीह । ओ खिड़की पकड़ि ठाढ़ हेतीह । ओ हमर प्रतीक्षा क’ रहल हेतीह ।
एक दिन भोरे स्कूल अबितहिँ सभ दिन जकाँ ओ बालिका खिड़की लग ठाढ़़ छलि । जहाँ अपना खिड़की दिस हमरा आबैत देखलक प्रसन्नता सँ ओकर आँखि चमकि उठलैक । फेर ओ झटपट अपन बस्ता खोलि एकटा ड्राइंग कॉपी निकाललक । हाँइ-हाँइ पन्ना उनटबैत कॉपी दुनू हाथेँ पसारि खिड़की मे सटाए हमरा देखबा लेल संकेत करैत बड़ गौरव सँ अपन छाती ठोकि संकेत केलक जे हम बनओलहुँ । ओ ततेक उत्साहित छल कॉपी पसारने जे तुरन्त हम थोपड़ी पीटि आ औंठा – तर्जनीक माध्यम सँ बहुत नीक बनल छौक से ओकरा सूचित क’ देलियैक। फेर धियान सँ ओकर बनाओल ड्राइंग देखलहुँ । ड्राइंग देखितहि जेना करेज फाटि गेल । मोन भेल जे खिड़की बाटे बहरा ओहि छौंड़ी केँ करेजा मे साटि खूब दुलार मलार करी मुदा से... ।
ओकर बनाओल ड्राइंग झकझोरि देलक हमरा । ओकर बनाओल ड्राइंग मे बीच मे दू टा चोटी बनओने एकटा छौंड़ी जकर एक हाथ शर्ट पैंट पहिरने एक पुरुख पकड़ने आ दोसर हाथ साड़ी पहिरने एक महिला पकड़ने ठाढ़ छलि । पाछाँ बैकग्राउंड मे गाछ , बादल , गोल सन सूर्य भगवान बनाए सजओने छल । माने बएसक हिसाबेँ बहुत नीक कलाकारीक प्रदर्शन कएल गेल छल आ भाव त’ जे छल तकर वर्णने की कयल जाय ।
ओहि ड्राइंग केर माध्यम सँ सभ किछु कहि देने छल ओ हमरा। ओकर ई सेहन्ता कहियो पूरा नहि भेल छलैक प्राय: जे माय-बाप दुनू दिस सँ हाथ पकड़ितैक आ कतहु ल’ जइतैक । हमर जिज्ञासा आब ओकरा विषय मे सभ किछु पता लगओने बिनु शान्त होमयबला नहि छल ।
बालकोनी सँ बैसल-बैसल आब विशेष रूप सँ एहि छौंड़ीक एबा-जेबाक गतिविधि पर धियान देमय लगलहुँ हम । धियान देबाक क्रम मे देखबा मे आयल जे सभदिन एक टा खूब चमचमाइत गाड़ी सँ ओ छौंड़ी आबय विद्यालय । आगाँ मात्र ड्राइवर आ पाछाँ ओ छौंड़ी आ साधारण वेश-भूषा मे एकटा जनानी रहैत छलैक जे उतरि क’ हाथ पकड़ि ओकरा विद्यालयक गेटक भीतर प्रवेश करा दैक आ फेर गाड़ी मे बैसि आपस चलि जाइक ।
बुझबा मे कोनो टा भांगठ नहि रहल जे ओ छौंड़ी सुखी- संपन्न परिवार सँ संबंध राखैत अछि आ ओ जनानी एकर परिचर्याक लेल राखल गेल छैक। विद्यालयक छुट्टी काल सेहो ओ गाड़ी निश्चित समय पर आबि क’ ठाढ़ रहैत छलैक आ गाड़ी मे ओ जनानी सेहो ।
जाहि दिन सँ ओ छौंड़ी ड्राइंग बनाय देखओलक ताहि दिन सँ हमरा उद्बेग लागल छल ओकरा सँ भेंट करबा लेल। मुदा, कोनो संयोग नहि बनि रहल छल । एक दिन हम हिम्मत बटोरि निचाँ उतरलहुँ । पहिनहि बालकोनी सँ देखि नेने छलहुँ । ओकर गाड़ी आबि गेल छैक । एक रत्ती डर भेल जे जँ बेसी पूछताछ करय लगबै त’ की सोचत की नै सोचत! तथापि , ओहि छौंड़ीक माया तेहेन घेरने छल जे अछताइत-पछताइत ओकरा गाड़ी धरि पहुँचिए गेलहुँ ।जनानी गाड़ी सँ बाहर निकलि छुट्टीक घंटीक प्रतीक्षा मे छलि।
हम ओकरा लग जाए अपन घर देखबैत बजलहुँ — “ हम एहि मकान मे रहैत छी । ? ”
ओ हाथ जोड़ि प्रणाम कयलक।
हमर छातीक धुकधुकी थोड़ेक कम भेल। पुछलियन्हि — "कोन मोहल्ला सँ अबय छी ?"
— "पटेलनगर।"
— "मालिक अहाँक की करैत छथि ?"
— "मकान बनबाबैक काज।"
— "ओ! बिल्डर।"
— "तखनहि त' एतेक पाइ बला छथि!"
— "एहि ठाम रहैत छथि?"
— "हँ। पूरे परिवार एहि ठाम रहैत छैक ।"
— "आरो के सभ घर मे छनि"
— "मम्मी, डैडी आ एक छोट भाइ ।”
— "अच्छा ! अइ बच्चीक नाम की अछि ? ”
— "पीहू ।”
एहि तरहे शुरू कयल गेल गप्पक क्रम प्राय: दस मिनट धरि चलल हमरा आ ओहि छौंड़ीक परिचारिकाक मध्य । ताधरि पीहू विद्यालयक गेट सँ बहरायल । अपन गाड़ी लग हमरा ठाढ़ देखि खूब प्रसन्न होइत दुनू बाँहि पसारने दौगल आयल आ भरि पाँज पकड़ि लेलक । हमरो नहि रहल गेल। ओतबे आबेस सँ ओकरा पँजियबैत माथ पर हाथ फेरैत , दुनू गाल सहलबैत दूटा डेयरीमिल्क चॉकलेट पीहूक हाथ मे राखि देल । ओ प्रसन्न भ’ पुन: हमरा पँजिया लेलक । परिचारिका ओकरा गाड़ी मे बैसबा लेल हड़बड़ाबय लगलैक मुदा ओ फेर हमरा भरि पाँज पकड़ि लेलक जेना घर जेबाक मोन नहि होइक । अंततः जखन हम ओकरा सांकेतिक भाषा मे बुझओलहुँ जे आब घर जाह , फेर काल्हि अयबह स्कूल त' हम तोरा खिड़की बाटे देखबह , तखन ओ बैसलि गाड़ी मे ।
भेंटघाँटक ई क्रम चलय लागल। ओ जनानी सेहो हमरा सँ खूब घुलि-मिलि गेल।ओकरा सँ भेल गप्प सँ ई बात स्पष्ट भेल जे पीहूक पिता एकरा अपन संतान रूप मे स्वीकार नहि क’ सकलथि कहियो । एकरा अपन प्रतिष्ठा पर एक कलंक मानैत छथि। तैं पीहू केँ कहियो कोनो पाबनि-तिहार वा कोनो तरहक सामाजिक कार्यक्रम मे अपना संग कतहु ल’ क’ जेबा सँ परहेज करैत छथि । हुनकर व्यवहार एहेन सन जेना हुनक संतान मात्र हुनकर बेटे टा । पत्नीक विवशता जे ओ पतिक कोपक भाजन बनि बेटीक प्रति ममताक प्रदर्शन कोना करथि तैं बेटी केँ पूर्णरूपेण परिचारिकाक हाथ मे सुपुर्द क’ ओहो निश्चिन्त भ’ गेल छलीह ।
मोन पड़ि गेलथि हमरा अपना गामक भट्ठीसेर बाली काकी । हुनकर दू बालक मे सँ एक टा बालक अक्षम , कनि दिमाग सँ सेहो कनि हाथ पैर सँ सेहो । दरभंगा, पटना सँ ल’ क’ दिल्ली धरि ल’ गेलथिन , डागदर- वैद्य , ओझा- गुनी , पूजा – पाठ , जे जे लोक कहलकनि सभ कराय थाकि गेलथि , किछु सुधार देखबा मे अयलनि मुदा ततबा योग्य नहि भ’ सकलनि बेटा कहियो जे बिनु मायक सहयोग केँ अपन नित्य-क्रिया सँ सेहो निवृत्त भ’ सकितनि । देह बढ़ल जाइक मुदा ज्ञान बुद्धि जस के तस । ओहि पितियाइनक चर्चा बड़ सुनने छलहुँ हम , लोक कहयै जे कहियो केओ हुनका ओहि बच्चा पर खिसियाइत / खौंझाइत नहि देखलकनि । हुनकर जीवन ओहि बच्चाक लेल समर्पित छलनि , हुनकर जीवनक उद्देश्य ओहि बच्चाक सेवा करब । दोसर स्वस्थ बेटा सँ बेसी ओहि बेटा लेल बेहाल जे शारीरिक मानसिक रूपेँ दुर्बल छलनि । ओ त’ जेना ओही अक्षम बेटाक लेल जीवित छलीह । भरि गामक लोकक आ सर कुटुम्बक आश्चर्यजक कोनो ठेकान नहि रहलैक जखन ई समाचार सुनलक लोक जे ओहि अक्षम पुत्रक देहावसानक उपरान्त ओ जे सेज धेलनि से फेर नहिएँ उठलीह । मास दिनक भीतर मायक सेहो देहावसान भ’ गेलनि जेना हुनकर जीवित रहबाक उद्देश्य समाप्त भ’ गेल होनि ।
एक टा माय भट्ठीसेर बाली काकी छलथि आ एकटा माय पीहूक अछि । सोचि-सोचि व्यथित होइत रहलहुँ ।
पीहूक मादे सभ बात बुझला उत्तर हमर व्यग्रता बढ़ैत चलि गेल। बीच-बीच मे भेंट क’ अबियैक । किछु-किछु खेबाक वस्तु ल’ जइयैक । ओकर प्रसन्नता देखि हमरा जे सुख भेटय से की कहू !
अखियासय लगलहुँ जे सोझाँ अबिते पीहू 'माँ...माँ' करैत हमरा पाँजर मे सटि जाइत । धीरे-धीरे हमरा लेल पीहू एकटा अनिवार्य आवश्यकता बनि गेल छल।
कैलेंडरक पन्ना उनटैत रहल। साल पुरैत-पुरैत मूक-बधिर विद्यालय अपन पुरनका जगह पर चलि गेल। तकर बाद पीहू सँ एक सँ दू बेर भेट भेल हैत। हँ , खिड़की लग जाइ त' कहियो काल पीहूक स्मरण भ' आबय। मुदा,आन कोनो खोज खबरि नै। समयक प्रवाह मे हमर दिनचर्या सेहो बदलि गेल।
आइ लगभग दस बरिस केर बाद सपना मे पीहू आयल रहय आ सेहो कनिआँक रूप मे। रहि रहिक' बालकोनी मे जाय सड़क पर निहारी जे कोम्हरो सँ पीहू अभरि जाय । भरि दिन मोन उचटल रहल। कोनो काज करय मे मोन नहि लागल।
साँझ मे चाह पीबैत ओ टोकि देलनि — "की बात छैक ! आइ भोरे सँ अहाँ परेशान सन लागि रहल छी? फेर कोनो कथाक प्लॉट तैयार भ' रहल अछि की ?"
की कहियनि से सोचि नहि पाबि रहल छलहुँ । फेर टोकलनि।
"—पीहू मोन अछि।" चाहक कप रखैत बजलहुँ हम ।
"—हँ। वएह बौकी लड़की।"
"—हँ। आइ दस बरिस बाद सपना मे पीहू केँ देखलहुँ आ सेहो दुल्हिनक भेष मे।"
"—त' एहि मे परेशानीक कोन गप्प छैक ।"
"—हमरा होइयै जे सपना, सपना नै। ओ सच होअए।"
"—तेँ हम कहैत रहै छी जे अहाँ बेकार मनोविज्ञान पढ़लहुँ।"
"—मनोविज्ञान नहि पढ़ने रहितहुँ त' राजनीति विज्ञान संग तालमेल कोना बैसितय ?"
"—अहाँ सँ कहिया जितलहुँ जे …..!"
"—मुदा हम निश्चित रूप सँ आइ जीतल महसूस करय छी।"
"—एहि अति आत्मविश्वासक कारण?"
"—आजुक सपना मे बरक बापक कुर्सी पर अहाँ बैसल रही।"
कल्पना झा स्थायी रूप सँ पटना मे रहैत छथि । हिनक शिक्षा मनोविज्ञान सँ भेल छनि आ संप्रति हिन्दी विषयक संग स्नातकोत्तर क' रहल छथि । हिनक रचना नियमित रूप सँ मैथिलीक पत्रिका सभ मे प्रकाशित होइत रहल अछि । हिनका सँ Kalpana Jha पर सम्पर्क कयल जा सकैछ ।


text:
जगवन, मधुबनी (रिपोर्ट : मनोज यादव) : बिहारकेँ मधुबनी जिलाक जगवन पश्चिम पंचायत केर जगवन गाममे एकटा एहन हास्यास्पद आ विचारणीय दृश्य देखाओल अछि जाहिसँ एतहि केर खस्ताहाल शिक्षा व्यवस्था पर सवालिया निशान लागब स्वाभाविक अछि। जनतब हो जे जगवन गामके प्राथमिक विद्यालयमे प्रधानाध्यापिका रंजू देवी अपन टेबुल पर सुतल देखल गेलीह अछि। जाहिसमय विद्यालयमे धियापुता केँ पढेबाक हो ओहिसमय अध्यापिका केँ अहितरहें सुतब समूचा बिहारक शिक्षा व्यवस्था पर प्रश्नचिन्ह ठार करैत अछि। विद्या केँ मंदिरमे हिनकर ई कृत्य हास्यास्पद संगहि विचारणीय सेहो लागैत अछि। ओनहैंतो बिहार पहिनइये सँ अपन लचर शिक्षा व्यवस्थाके कारण सोशल मीडिया सँ समाचार चैनल आ पत्रिका धरि खूब चर्चामे रहैत अछि आ अहितरहक दृश्यसँ कलंकित भेनाय स्वाभाविके अछि।
एकर अलावा प्राथमिक विद्यालय जगवनमे मध्याह्न भोजनक नामपर धियापुताकेँ मात्र दालि आओर भात परोसल जाएत छन्हि। जखन कि बिहार सरकार द्वारा समस्त मध्य आ प्राथमिक विद्यालयमे मध्याह्न भोजनक मेनू कार्ड पहिनइये सँ जारी कयल गेल छैक, तखन मात्र दालि आ भात परोसब सेहो संदेहास्पद अछि। राज्य सरकार द्वारा लाखों खर्च कयलाक बाद अहितरहक स्थिति प्रायः विभिन्न जगहक विद्यालयमे बहुतोबेर देखल गेलैक अछि।
चिन्ताक गप ई जे जाहि स्कूलमे पढ़ाई केँ नामपर अहितरहक दृश्य हो ओहि स्कूलमे धियापुताक भविष्य कतेक उज्वल व शैक्षणिक हेतैक तकर अंदाजा लगाओल जा सकैय।


text:
अपने क' बता दी सरकार एहि मामला मे पहिनो चारि बेर जबाब दाखिल करा चुकल अछि। मुदा सरकार केर जवाब सँ असंतुष्ट हाईकोर्ट बिहार सरकार आओर पटना नगर निगम क' एहि मामला मे पूरक हलफनामा आओर शौचालय निर्माण केरस्टेटस रिपोर्ट 2 सप्ताह मे देबाक लेल कहने अछि।
एहि बारे मे वकील मणिभूषण सेंगर कहलनि कि ओ हाईकोर्ट मे याचिका दायर केना छला कि पटना सहित पूरा बिहार मे शौचालय निर्माण केर नाम पर करोड़ों टाका खर्च कायल गेल अछि। असल में शौचालय केर निर्माण भेले नहि अछि। एहि ल'के बिहार सरकार दिस सँ कैको बेर जवाब देल गेल मुदा, हाईकोर्ट सरकार केर जवाब सँ संतुष्ट नहि अछि।


text:
३१ जुलाई २०१९. मैथिली जिन्दाबाद!!
मैथिली भाषा केँ संवैधानिक मान्यता दियौनिहार प्रखर भारतीय नेता, पूर्व प्रधानमंत्री एवं भारत रत्न अटल विहारी बाजपेयी जी केर नाम पर एहि भाषा केँ आगाँ बढेनिहार विभिन्न व्यक्तित्वक संग आनहु भाषा-संस्कृति केर ओहेन महत्वपूर्ण व्यक्ति जे मैथिली-मिथिला प्रति सद्भावना रखैत छथि तिनका सभ केँ ‘अटल मिथिला सम्मान’ देल जेबाक लेल हरेक वर्ष ‘अटल मिथिला सम्मान समारोह’ केर आयोजन कयल जाइत अछि। हिन्द पोस्ट मीडिया द्वारा आयोजित एहि कार्यक्रम मे राष्ट्रीय-अन्तर्राष्ट्रीय स्तरक अनेकों व्यक्ति अपन सहभागिता दैत छथि। एकर संयोजन हिन्द पोस्ट मीडिया केर संचालक-संस्थापक प्रखर मैथिल युवा प्रदीप कुमार झा द्वारा कयल जाइत अछि। प्रदीप कुमार झा स्वयं हिन्दी मीडिया क्षेत्र मे तथा राष्ट्रीय-अन्तर्राष्ट्रीय फलक पर विभिन्न सेवामूलक एवं संचार क्षेत्रक उद्यम आदिक संचालन करितो निज मातृभाषा ओ मातृसंस्कृति ‘मैथिली’ लेल ऐतिहासिक सम्मान दैत भारतीय संविधानक आठम अनुसूची मे स्थान दियौनिहार नेता अटल बिहारी वाजपेयी केर नाम पर ई सम्मान प्रदान करबाक कार्य विगत किछु वर्ष सँ निरन्तर करैत आबि रहला अछि। हिनकर विशेष जोर मैथिली भाषाभाषीक सामर्थ्य केँ किछु अलग ढंग सँ विश्व समुदायक सोझाँ स्थापित करबाक दिशा मे रहैत रहलनि अछि। अतः अटल मिथिला सम्मान समारोह केर आयोजन खास तौर पर कोनो ५-सितारा होटल केर सभागार मे मात्र कयल जेबाक एक अलग परम्परा त स्थापित करबे केलनि, संगहि हरेक आयोजन मे स्टारडम प्राप्त विश्वप्रसिद्ध व्यक्तित्व सभ केँ विशेष रूप सँ सहभागी बनेबाक चुनौतीपूर्ण कार्य सेहो करैत आबि रहला अछि। विदित हो जे मैथिलीक उच्चकद केर गायक उदित नारायण होइथ अथवा राज्यसभा सदस्य एवं भाजपाक वरिष्ठ नेता प्रभात झा, एहि कार्यक्रमक शोभा हिनकहि सब जेहेन उच्चकदक व्यक्तित्व सभ रहि एला अछि आर दिल्ली मे रहि रहल सैकड़ों अभियानी एवं समाजसेवी लोकनि केँ विशेष रूप सँ सहभागी बनबैत अपन मैथिली भाषाभाषी मे एक विलक्षण आत्मबल-आत्मगौरव-आत्मसम्मान बढेबाक कार्य सेहो कयल जाइत रहल अछि।
एहि वर्ष २०१९ केर ई सम्मान समारोह दिल्लीक ५-सितारा होटल ली मेरिडियन मे १७ अगस्त केँ कयल जायत। एहि आयोजन केँ सफल बनेबाक लेल स्वयं प्रदीप कुमार झा अपन सहयोगी व्यक्तित्व सभक संग जोर-शोर सँ तैयारी मे लागल देखाइत छथि। हुनका द्वारा देल जा रहल जानकारी (सोशल मीडिया पर पोस्ट आदि) अनुसार एहि वर्ष भारतक महामहिम उपराष्ट्रपति वेंकैय्या नायडू, दिल्ली भाजपाक अध्यक्ष सह संसद एवं प्रसिद्ध गायक-कलाकार मनोज वाजपेयी, प्रसिद्ध सूफी गायन विधाक गायक सह संसद हंसराज हंस सहित अन्य संभावित अतिथि लोकनिक सहभागिता तय अछि। एहि कार्यक्रमक सम्बन्ध मे मिथिलाक चर्चित उद्घोषक किसलय कृष्ण सेहो उत्साहपूर्वक मन्तव्य दैत अपन फेसबुक स्टेटस लिखने छथि। अन्य कार्यक्रम व स्थापित लीक सँ हँटिकय हिन्द पोस्ट मीडिया द्वारा आयोजित अटल मिथिला सम्मान समारोहक आलोचना सेहो अपन-अपन ढंग सँ कयल जाइत रहल अछि, लेकिन ताहि सब सँ इतर केवल अपन भागक योगदान दैत मातृभाषा आ मातृभूमि लेल सेवादान – स्वयंसेवाक अलग उदाहरण बनि रहल अछि आर मैथिली जिन्दाबाद भऽ रहल अछि, ताहि मे कतहु दुइ मत नहि।


text:
किया भागय छी दिल्ली पंजाब गामो में अछि में पाई यौ।
सौ दिनक रोजगार त भाईजी सरकारों आब दिया लागल,
रोजी रोटी आ बिजनेस लेल लोन सेहो भेटे लागल।
हेयो मनरेगा में सेहो भाईजी हुए लागल आय यौ,
किया खटय छी दिल्ली पंजाब गामो में अछि पाय यौ।
छोटकी काकी मास्टरनी भए करय लागल नौकरी यौ,
गिरहथबा बनि क देखू पोसियाँ लए लेलक बकरी यौ।
सत् कहय छी भाईजी अहाँक भए गेल ढेर उपाय यौ,
किया खटय छी दिल्ली पंजाब गामो में अछि पाय यौ।
भौजी रहय ये सदिखन कानैत, माजी रहैत बीमार ये,
कनकिरबा के सेहो हरदम तबियत रहैत ख़राब ये।
बाबु के भोकरी ये जेना, बिन बछरा के गाय यौ,
किया खटय छी दिल्ली पंजाब गामो में अछि पाय यौ।


text: पटना। बिहार मे स्थानीय स्तर पर लोक कए रोजगार मुहैया करेबा लेल आ गाम क लोक कए इंटरनेट स जोड़बा लेल भारत संचार निगम लिमिटेड (बीएसएनएल) ग्राम पंचायत मे आब इंटरनेट क सुविधा मुहैया कराउत। भारत संचार निगम लिमिटेड क महाप्रबंधक (आईटी) देवी प्रसाद मिश्र बुधदिन कहला, ‘जाहि क्षेत्र मे लैंड लाइन क सुविधा नहि होदत, ओहि ठाम सेहो बीएसएनएल वायरलेस ब्रॉडबैंड द्वारा इंटरनेट क सुविधा मुहैया कराउत।Ó केंद्र सरकार क वायरलेस ब्रॉडबैंड (वाई-मैक्स) सशक्तीकरण योजना क तहत कॉमन सर्विस सेंटर (सीएससी) क स्थापना करि राज्य क 6,500 ग्राम पंचायत मे इंटरनेट सेवा उपलब्ध कराउल जाएत। देवी प्रसाद मिश्र कहला जे प्रथम चरण मे वाई-मैक्स क 124 टॉवर लगाउल जाएत,जखन कि दोसर चरण मे 512 टॉवर लगाउल जाएत। एकटा टॉवर क क्षमता लगभग 15 किलोमीटर तक होइत अछि जे राज्य मे आमतौर पर 11 ग्राम पंचायत कए जोड़त।


text:
घरहि सँ दहेज मुक्त विवाहक शुरुआतः नीतू झा
मधुबनी, २१ जून २०२० । मैथिली जिन्दाबाद!!
घरहि सँ दहेज मुक्त विवाह आरम्भ करय पड़त। दहेज मुक्त मिथिला केर परिकल्पना सम्पूर्ण मिथिला लेल रहितो आरम्भ स्वयं सँ आ स्वयं केर परिधि सँ करबाक जरूरत अछि। देश सेहो व्यक्ति-व्यक्ति आ क्षेत्र-क्षेत्र केँ जोड़िकय बनैत छैक। आदर्श केर बात केवल बजला सँ नहि बल्कि व्यवहार मे उतारला सँ जनमानस धरि पहुँचतैक। – दहेज मुक्त मिथिला अभियान केर एहि सब नारा केँ व्यवहार मे उतारबाक कार्य कयलीह अछि चर्चित समाजसेविका श्रीमती नीतू झा। मात्र अपनहि टा नहि, बल्कि अपना संग ‘दहेज मुक्त मिथिला’ केर मधुबनी संयोजिका श्रीमती पिंकी भरद्वाज केर संग-सहयोग आ दहेज मुक्त विवाह आरम्भ करबाक पार्टीक रूप मे श्रेय दैत समाजसेविका नीतू झा कहली अछि –
“हम सब दहेजमुक्त मिथिला लेल घरहि सँ शुरुवात करबैक तँ जरूर अपन मिथिला दहेजमुक्त होयत। अहाँ सब संग एहने एकटा दहेजमुक्त पुर्णरूपेण आदर्श विवाहक छवि साझा कय रहल छी जे १७ जून केँ सम्पन्न भेल अछि। हम सब घरहि सँ एकर शुरुवात करब तँ अवश्य सम्भव अछि। वंदना जी, दहेज मुक्त मिथिलाक संचालिका केँ एहि मुहिम सँ प्रेरणा लय हम नीतू झा और पिंकी भारद्वाज एहि मुहिमक शुरुवात घरहि सँ केलहुँ अछि। अहाँ सब आशीर्वाद दी यैह कामना!”
विदित हो जे फेसबुक सँ प्रारम्भ ई अभियान क्रमशः माटि पकड़ैत बढि रहल अछि। वैचारिक सम्प्रेषण लेल आभासी पटल – सामाजिक संजाल काफी प्रभावशाली भूमिका निर्वाह करैत अछि। २०११ मे एहिना मधुबनी सँ मेलबोर्न धरिक युवा-युवती लोकनिक संकल्प आर सौराठ सभागाछी मे जानकी नवमी केर अवसर पर जुटानीक खबरि हिन्दुस्तान अखबारक मुख्य पृष्ठ पर प्रकाशित भेल छल। लाखों-करोड़ों मैथिलीभाषी एहि स्वच्छ-स्वस्थ आदर्श पद्धति केँ अपनाबैत विवाह केँ आगू बढेथिन तखनहि फेर सँ मिथिला मे ऋषि-मुनि महात्मा आ महाकवि विद्यापति समान प्रखर तेजस्वी सन्तान सब औथिन। मंडन-अयाची-वाचस्पति आ कि भारती-भामती-गार्गी-मैत्रेयी केर पुनर्आगमन एहि पवित्र भूमंडल मे विगत कइएको वर्ष मे नहि भेल, कारण सन्तानोत्पत्ति केर प्रथम प्रक्रिया विवाह सम्बन्ध मे आध्यात्मिकता हेरा गेल, आडम्बर, देखाबा, भौतिकतावादी सोच आ लोभपूर्ण, लालची मांग, आदिक अम्बार लागि गेल अछि। एहेन अवस्था मे नीतू झा, पिंकी भरद्वाज, वन्दना चौधरी सहित समस्त मिथिलानी मंडल धन्यवादक पात्र थिकीह जे स्वयं दहेज मुक्त मिथिलाक बागडोर अपना हाथ मे लय लेलनि अछि।


text:
आगामी २ अगस्त, २०१५ केँ मैथिली साहित्य महासभा दिल्ली द्वारा पद्मश्री डा. उषा किरण खाँ केर ‘मिथिलाक नारी नहि छथि बेचारी’ विषय पर व्याख्यानमालाक आयोजन हेतु आइ कार्यक्रमक रूप-रेखा सहित मैथिल समाजक सहभागिता पर एकटा बैसार कैल जायत। एहि बैसार मे वृहत् सहभागिता लेल दिल्ली विश्वविद्यालय व अन्य शैक्षणिक संस्थान आ साहित्यिक गतिविधि मे सक्रियतापूर्वक भूमिका निर्वहन कएनिहार मुख्य कार्यकर्ता-योगदानकर्ता केँ बजायल जेबाक जानकारी महासभाक संस्थापक संजीव सिन्हा करौलनि अछि।
मैथिली साहित्य महासभाक स्थापना दिल्लीकेँ केन्द्र मानि साहित्यिक संस्कार केर संवर्धन एवं प्रवर्धन लेल कैल गेल अछि, किछेक समयक अन्तराल पर साहित्यिक कार्यक्रम सँ दिल्ली मे लाखों प्रवासी मैथिल केँ अपन भाषिक पहिचान संग जोड़िकय रखबाक महत्त्वपूर्ण कार्य करबाक अछि – भावना व्यक्त करैत छथि सहसंस्थापक अमर नाथ झा।
हालहि दिल्लीक यात्रा पर पहुँचल मैथिली-मिथिला अभियानी अमित आनन्द संग आपसी भेंटघाँटक कार्यक्रम मे स्रोत व्यक्ति लेल मंथन कैल गेल छल। डा. उषा किरण खाँ समान प्रतिष्ठित साहित्यसेवी मैथिलानी संग वार्ता करैत एहि कार्यक्रम लेल समय देबाक अनुरोध कैल गेल छल। डा. उषा किरण मैथिली तथा मिथिला लेल सदिखन उत्साहपूर्वक सहभागिता रखैत छथि, युवा प्रयास केर सराहना करैत ओ सहर्ष एहि अनुरोध केँ स्वीकार केली।
व्याख्यानमाला मे समसामयिक विषय पर विशिष्ट संबोधन सँ समाज केँ प्रेरणाक संचरण होयबाक लक्ष्य राखल गेल अछि। वर्तमान विषय ‘मिथिलाक नारी नहि छथि बेचारी’ डा. उषा किरण द्वारा चुनल गेल अछि। निश्चित रूप सँ एकटा सक्षम आ सामर्थ्यवान् मैथिलानी जे अपन प्रतिभा सँ देशक सोझाँ अलौकिक उदाहरण प्रस्तुत केली, जिनक सुन्दर मैथिली एवं हिन्दी रचना सब लेल साहित्य अकादमी तथा राष्ट्रक गरिमामय सम्मान ‘पद्मश्री’ पर्यन्त सँ सम्मानित कैल गेलनि अछि, ओ एहि व्याख्यान सँ संपूर्ण मैथिल समाजक नारी लेल विशेष संबोधन करय चाहैत छथि।
कार्यक्रमक तैयारी मे सहभागिता पर विशेष जोर देल जा रहल अछि। खासकय मैथिल नारी वास्तव मे बेचारी नहि छथि सेहो एकटा चुनौतिये अछि। दिल्लीक कोनो सभा मे नारीशक्तिक सहभागिताक घोर अकाल देखल गेलैक अछि। जँ नाच-गानाक इन्तजाम छैक तखन तऽ जेन्टलमैन मैथिल सब सपरिवार अबैत छथिन, आ यदि कतहु बौद्धिक विचार गोष्ठी वा साहित्य-संस्कृति चर्चा छैक तऽ जेन्टलमैनो केँ फुर्सत निकालब कठिनाहे होइत छैक। एम्हर विषय केर वजन एतेक गहिंर आ नारीक सहभागिता नगण्य रहला पर कार्यक्रमक लक्ष्य-साधना उचित कोना हेतैक, ई चिन्तन आयोजक लेल गंभीर अछि।
मैथिल नारी लेल आरो यथार्थ चुनौती सब कम नहि छैक। २१म शताब्दी आरंभ भेलो पर मैथिलानी ९५% घरक चौखैटक भितरे सिमित छथि, शिक्षाक अवस्था सेहो बामोस्किल ५% मैथिल नारी केँ उच्च शिक्षा पेबा लेल इच्छाशक्ति आ साधन-स्रोत उपलब्ध होइत छैक। बाल-विवाह सँ जरुर आब शिक्षितवर्ग केँ मुक्ति भेट गेलैन, मुदा विशाल जनसंख्या जे अनपढ-अशिक्षित अछि ओहि वर्ग मे एखनहु ई समस्या बहुत हद तक कायमे अछि। महिला आरक्षण आ पंचायती राज मे पदेन नेत्री बनबाक अवसर मैथिलानी केँ सेहो आगाँ बढबाक अवसर जरुर प्रदान केलक अछि, मुदा ओतहु समस्या मुखिया-पतिक वर्चस्वक बनले अछि।
तथापि डा. उषा किरण खाँ अपन अगाध अनुभव सँ ई स्थापित करती जे मैथिल नारी सचमुच बेचारी नहि छथि। इतिहास सेहो किछु एहि तरहक अनुपम बात सब कहैत अछि। अनेकानेक मैथिली नारी शक्ति सीता, अहिल्या, गार्गी, मैत्रेयी सँ लैत भामती, भारती, ओ आजुक समय धरिक स्वयं डा. उषा किरण खाँ सहित अनेकानेक मैथिलानी जे आइयो मिथिलाक नारी पहिचानक शान बनि विश्व केँ प्रेरित कय रहली अछि – ई सब देखला सँ विषयक प्रामाणिकता सहजहि नव उर्जा एखनहु दैत अछि, निश्चित रूप सँ कार्यक्रम आयोजन उपरान्त एहि सँ मैथिल समाज आरो लाभान्वित हेता, एहि मे दुइ मत नहि।
अत्यन्त सारगर्वित विषय पर राखल गेल ई कार्यक्रम मे सहभागिता एकमात्र मुख्य फोकस अछि आ मिडियाक उपस्थिति जे पहिने नगण्य रहल छल ताहि दिशा मे सेहो आयोजनकर्ता एहि बेर आरो सशक्त हेता। मैथिली जिन्दाबादक तरफ सँ कार्यक्रम सफलता हेतु हार्दिक शुभकामना!! अस्तु!!


text:
विधानसभा चुनाव करेबाक लेल बिहार आयल अर्द्धसैनिक बल आ दोसर राज्य सं आयल पुलिस कें अखन धरी आधा दर्जन अधिकारि आ जवान कें मृत्यु भ’ चुकल अछि। ई कोनो हिंसा मे नहि घटना आ बीमारी कें कारण सं भेल अछि। मरय वला जवान कें शव पोस्टमार्टम कें बाद हुनक घर भेज देल गेल अछि।
हिनक गेल जान
चुनाव करेबाक लेल आयल अर्द्धसैनिक बल आ मणिपुर पुलिस कें 6 जवान कें जान गेल अछि। अहिमे सीआईएसएफ कें हेड कांस्टेबल ई कुजूर कें बीमारीक कारण सं जान चलि गेल। ई घटना 30 अक्टूबर कें अछि जखन दरभंगा सं समस्तीपुर जायत समय ई घटना भेल छल। ओतय जमुई कें झाझा मे प्रतिनियुक्ति कें समय सीआरपीएफ कें एएसआई एचके रविकर कें निधन दिलक दौरा आ ब्रेन हैमरेज कें वजह सं भ’ गेल। बीमारी कें कारण मणिपुर पुलिस कें एकटा जवान कें सेहो मृत्यु सीवान मे भ’ गेल छल। ओतय मोतिाहरी मे भेल सड़क हादसा मे एसएसबी कें जवान शैलेश कुमार सिंह कें मृत्यु भ’ गेल।


text:
देवडीहा, जनकपुर। फरबरी २, २०१६. मैथिली जिन्दाबाद!!
धनुषा जिलाक देवडिहा गाम – मुख्यालय जनकपुर सँ १० किलोमीटर दक्षिण अवस्थित ओ प्रसिद्ध गाम जतय मान्यता अनुसार अयोध्या सँ आयल राम भगवान् केर बरियातीगण मे रहल देवता लोकनिक जनमासा लगाओल गेल छल, ताहि ठाम हालहि सँ संचालन मे आयल ‘मिथिलाक अनुपम डेग’ केर शाखा द्वारा सरस्वती पूजाक संग-संग पंडित भागवत झा स्मृति समारोह मनेबाक नियार कैल गेल अछि।
ई जानकारी संस्थाक अन्तर्राष्ट्रीय युनिट अध्यक्ष विजय कुमार झा द्वारा दिल्ली सँ मैथिली जिन्दाबाद केँ कराओल गेल अछि। ओ जानकारी करबैत कहलैन अछि जे समारोहक मुख्य उद्देश्य युवावर्ग मैथिल केँ रचनात्मक दिशामे सक्रिय करबाक संग राजनीतिक कारण सँ बँटल समाज केँ साहित्यिक कार्यक्रम द्वारा एकजुट करब होयत। तहिना अपन पूर्वज सबहक अविस्मरणीय योगदान केँ पुनर्स्मरण करबाक लेल हुनक यशस्वी कृति पर आम चर्चा करैत सामाजिक पटल पर राखब सेहो एहि आयोजनक मुख्य केन्द्र होयत।
एहि समारोह मे हास्य कवि सूर्य नारायण झा केर एकल कविता वाचन मुख्य आकर्षणक केंद्र रहत। विदित हो जे कविवर सीताराम झा केर कविता-शैली मे अपन विभिन्न रचना केर प्रस्तुति लेल सुरजु भाइ अर्थात् मास्टर साहेब एहि इलाका मे प्रसिद्धि पेने छथि। तहिना अन्य-अन्य कवि लोकनिक प्रस्तुति सब सेहो उपरोक्त समारोह मे समेटबाक नियार रहबाक बात विजय कुमार झा बतौलनि अछि।
आयोजन पक्ष मे भाइ आलोक झा, गोविन्द झा, भैरव झा, मंजीत झा आ यशोदानंद ठाकुर सहित समस्त ग्रामीणक सहभागिता रहबाक जानकारी भेटल अछि।


text:
सब जिला कार्यालय में सेहो दू-दू टा पद के कयल गेल श्रृजन, नियुक्ति बेलट्रॉन के माध्यम सँ होयत
लक्ष्मी सिंह ठाकुर
पटना । राज्य के तमाम शेल्टर होम के संचालन हेतु कर्मचारी सबहक कमी शीघ्र दूर होयत। एहि लेल 152 नव पद के श्रृजन होयत। राज्य बाल संरक्षण समिति में सेहो 34 नव पद श्रृजित कयल जायत। समाज कल्याण विभाग पद श्रृजन संबंधी प्रस्ताव कैबिनेट में मंजूरी हेतु भेज देल।
आधिकारिक सूत्र सबके अनुसार राज्यस्तरीय मॉनिटरिंग बाल संरक्षण समिति में 17 पद स्वीकृत अछि मुदा केवल 12 गोटे काज कय रहल छथि। हिनका सबसँ पूरा राज्य के सबटा बालगृह, शेल्टर होमक निगरानी संभव नहिं अछि। एहिलेल 34 टा नव पद श्रृजित कयल जायत। समिति के सबटा जिला कार्यालय में क्लर्क के दू-दूटा पद श्रृजित कयल जायत। बाहरी काज लेल कर्मी, चपरासी-आईटी ब्वाय बहाल होयत। हुनका सबके 8 हजार के बदले 12 हजार मानदेय भेटत आ नियुक्ति बेलट्रॉन के माध्यम सँ होयत।
जिला बाल कल्याण समिति में 20 हजार के मानदेय पर एक-एक टा सहायक बहाल हेताह। किशोर न्याय परिषद में कम्प्यूटर आपरेटर, 38 सहायक, मल्टी टास्क स्टाफ , आँकड़ा सहायक बहाल होयत। हिनका 25 हजार आ सहायक सबके 20 हजार टका वेतन भेटत। हिनक सबके वेतन के मद में कुल 11.64 करोड़ अतिरिक्त खर्च होयत। समिति के एहि संदर्भ में सोमदिन भेल बैसार में एहि सब प्रस्ताव पर मुहर लागल। बैसार में समाज कल्याण विभागक प्रधान सचिव अतुल प्रसाद, निदेशक शिक्षा आदि विभिन्न विभागक अफसर लोकनि भाग लेलाह। कामकाज के दुरुस्त राखयलेल ‘उच्च मानक नियमावली’ बनि रहल अछि। संगहि प्रक्रिया के देखरेख के लेल प्रोजेक्ट मैनेजमेंट युनिट के स्थापना सेहो होयत।


text:
मिथिला विश्वाविद्यालय मे भेल भारती मंडन सोसियोलॉजी आॅफ सेनिटेसन चेयर केर स्थापना
सावित्री कुमारी/ रामबाबू झा
दरभंगा । सुलभ इंटरनेशनल केर संस्थापक डाॅ. बिंदेश्वरी पाठक कथन अछि कि स्त्रीगण तखनहि सशक्त भ’ सकैत अछि जखन कन्या भ्रुण हत्या पर रोक लगाओल जाए। संगहि स्त्री-पुरुष केर अनुपात ठीक करबाक लेल बालिका सभकें शिक्षित करबाक अपील कएलाह। अहि अवसर पर भारतीय मंडन सोशीओलाॅजी आॅफ सेनिटेसन चेयर केर स्थापनाक घोषणा सेहो कएलाह।
ओ आई स्नातकोत्तर समाजशास्त्र विभाग द्वारा नारी सशक्तीरकरण विषय पर आयोजित संगोष्ठिक उद्घाटन करैत उक्त विषय रखलनि।। ओ स्पष्ट कएलनि कि पुरातन युगे सँ श्रद्धा आऔर विश्वास स्वरूपा नारी कोनहु क्षेत्रमे पुरुष सभसँ पाछा नहि छलीह। मध्यकालमे बदलैत परिस्थितिय कारण नारी केर भोग विलासिताक वस्तु बुझय जाए लागल जाहिसँ हुनका घरक छहरदीवारीक भीतर बंद रहय पड़लनि। अहि कारण सँ बाल-विवाह आ सती प्रथा जकाँ कुरीति सभ सेहो पएर पसार’ लागल। आधुनिक कालमे महिला सभ विश्व मंच पर अपन विजय पताखा फहरबैत अछि। वेद सभमे महिलाक विद्या, धन आऔर ताकतिकें प्रतिमूर्ति केर संज्ञा देल गेल अछि। हुनकर मत छलनि जे ओहि कालमे नारी कखनहुँ अपन क्षमताकें दुरुपयोग नहि कएलीह। बल्कि ओ मानव आऔर समाजकें विकासमे अपन शक्तिक सदुपयोग कएलीह।
आगु ओ कहैत अछि कि समाजशास्त्रीक काज अछि कि समाजमे समानता स्थापित करब। अहिंसाकें माध्यमसँ समाजमे समरूपता स्थापित करबाक प्रयास समाजशास्त्रीकें करबाक चाहि। जाति एवम धर्म अधलाह नहि अपितु ओहिमे जे विभेद अछि ओ अधलाह अछि। समाजशास्त्री क्रियाशील बनय, केवल पोथी आ वर्ग लेलासँ काज नहि चलय बला अछि। सुलभ इंटरनेशनल सोशल सर्विस आर्गेनाईजेशनकें केंद्रमे सामाजिक दर्शन भेटैत अछि। देशक सभ तरहक विसंगति सभसँ मुक्त करयबाक अछि। खासकय ओहन लोक सभकेँ मुक्त करयबाक हेतु सुलभ प्रयासरत अछि जे सामाजिक वर्गीकरणमे सबसँ पछिला पायदान पर अछि आऔर पारंपरिक तौर पर अन्य लोकक मैला साफ करैत आबि रहल अछि।
ई सभटा काज स्त्रित्वक द्वारा कएल गेल अछि। ई बाट अहिंसा, प्रेम, सद्भावना, दया, करुणा आऔर स्नेहक होयत अछि।अहि लेल नैS त’ वेद-पुराणकें पन्ने फाड़बाक जरूरत अछि आ नैS कतहु धरना प्रदर्शन केर, आजुक नारीकें अपन अधिकार आऔर कर्तव्यक बोध छन्हि। अपन गरिमाक ज्ञानक संगहि स्वाभिमानक रक्षा करब नीक जकाँ अबैत अछि। आब ओ नैS त’ जयशंकर प्रसादक केवल श्रद्धा आऔर विश्वासक प्रतीक अछि आ नैS मैथिलीशरण गुप्तक अबला । ओ पुरुष सभकेँ समकक्ष अधिकार सभक अधिकारिणी अछि।
वैश्विक स्तर पर स्त्रीगण सशक्त भ’ रहलीह अछि, मुदा हुनकर- उत्थानके लेल, समाजमे बरोबरि केर अधिकार दिआब’ लेल आऔर प्रयासक आवश्यकता अछि। एहिलेल जरूरी अछि कि कन्या भु्रण हत्या कें रोकल जाए। स्त्री पुरुष केर अनुपात ठीक करैत नारीकें शिक्षित बनेबाक प्रयास हेबाक चाहि।
अहि अवसर पर बीज भाषण बनारस हिंदू विश्वविद्यालय केर प्राध्यापक डाॅ. ए.के. पांडेय संबोधन करैत कहलखिन कि नारी सेहो मानव होयत अछि आऔर हुनकहूँ समानताक अधिकार भेटक चाहि। कहबाक लेल त’ हुनका बहुत अधिकार देल गेल अछि मुदा एखनहुँ सुधारक बेस खगता अछि। एहिलेल सरकारक साथ-साथ समाजकें सेहो काज करय पड़तन्हि।
नगर विधायक संजय सरावगी कहैत अछि कि प्रधानमंत्री नरेन्द्र मोदी देशक सीमानक रक्षा केर जिम्मेवारी सेहो महिलाकें देने अछि। आ ओतय विदेश सभमे देशक छवि निखारबाक लेल जिम्मेवारी महिलाक कन्हा पर अछि। अहिसँ अनुमान लगा सकैत छी जे प्रधानमंत्री नरेंद्र मोदीक नारी सशक्तिकरणकें प्रति केहन सोच अछि। एतबहि टा नहि केंद्र सरकारक योजना सभक केंद्र बिंदु महिला सेहो अछि। बिहारक मुख्यमंत्री नीतीश कुमार केर नेतृत्वमे नारी सशक्तिकरण केर मामिलेमे बिहार देशमे ऊँचगर स्थान पर अछि।
संगोष्ठीकें उद्घाटन सत्र केर संबोधित करैत ललित नारायण मिथिला विश्वविद्यालय केर कुलसचिव डाॅ. मुस्तफा कमाल अंसारी कहलनि कि नारी कोनहु समाजक आधा जनसँख्याक प्रतिनिधित्व करैत अछि। अहि कारणसँ हुनक उन्मुखीकरण आ विकासक लेल सभके सदैव प्रयास करैत रहबाक चाहि। नारी जँ विकास करतीह त’ समाज विकास करबे करत। बनारस हिंदू विश्वविद्यालय केर प्राध्यापक प्रो. ए. के. पाॅल कहैत अछि कि नारीक उपेक्षित सँ समाज उपेक्षित होयत अछि।
भूमंडलियाकरण केर दौरमे सेहो महिला सभक उचित अधिकार नहि भेट रहल अछि।महात्मा गाँधी आओर बिहारक मुख्यमंत्री नीतीश कुमारक महिला केर विकासमे महत्वपूर्ण भूमिकाक चर्चा करैत कहैत अछि कि जहाँ गांधी अपन दर्शनमे नारी सशक्तिकरण पर जोर देने अछि ओतय नीतीश कुमार सेहो गांधीक दर्शन केर मूर्त रूप देलक अछि। ओ कहलनि कि संस्था सभ एवम राज्य केर मजगुत करबाक आवश्यकता अछि। नारीकें जतय आजादीक संगहि सुरक्षा देबाक जरूरी अछि। आपसमे समन्वय स्थापित भेला सँ सार्थक वोध आ नारी सशक्तिकरण होयत। छात्रा सभकेँ अंग्रेजीक साथ-साथ कंप्यूटर केर ज्ञान देबाक जरूरत अछि। संगोष्ठी केर अध्यक्षता करैत ललित नारायण मिथिला विश्वविद्यालय केर प्रति कुलपति प्रो. जय गोपाल कहैत अछि कि नारी सशक्तिकरण हेतु विश्वविद्यालय प्रयासरत अछि। नारी सशक्तिकरण बहुत पुरान विषय अछि मुदा आइयो ई प्रसांगिक अछि। वातावरणमे शारीरिक रूप सँ पुरुष केर ताकतवर बतेलक जेकर लाभ ओ सभ उठेलक अछि। तेँ नारी सशक्तिकरण केर मुद्दा विद्यमान अछि। नारी शारीरिक रूप सँ कमजोर होयत अछि तेँ ओकरा ताकतवर बनय पड़तनि आ तखन जाकS नारीक सशक्तिकरण होयत। विधायक डाॅ. फैयाज अहमद अपन संबोधनमे कहलनि कि नारी सशक्तिकरण समयक मांग अछि। अहि अवसर पर डाॅ. बिंदेश्वरी पाठक केर भारत रत्न सँ सम्मानित करबाक लेल प्रस्ताव पारित कएल गेल। संगोष्ठीमे आएल अतिथिक स्वागत विभागाध्यक्ष प्रो. विनोद कुमार चैधरी कएलनि आ मंच संचालन डाॅ. पुतुल सिंह कएलनि।


text:
नव दिल्ली. मलंगिया नाट्य महोत्सवक सफल आयोजन हेतु आयोजन समिति (मैलोरंगक) कार्यकर्ता लोकनि सुचारू रूप सं कार्यक्रमक संचालन हेतु अपस्यांत देखबा मे अयलाह. दिल्लीक शीतलहरीक बिनु कोनो परवाह केने आ यत्र-तत्र बाट जाम कें फनैत मैथिली भाषा आ संस्कृति प्रेमी अर्थात दिल्ली मे रहनिहार नाटक प्रेमीक महीनो पूर्वक नियार आइ सार्थक होइत देखबा मे आयल. प्रेक्षकक उपस्थिति सं प्रेक्षागृह मे बजैत थोपड़ी भाषानुरागी मैथिलक पहिचान करब' मे कतहु नहि चूकल. विधिवत उदघाटन समारोहक पश्चात आजुक नाटक 'गाम नै सुतैइयै' केर संग श्री गणेश भेल. एहि नाटकक मंचन केर जिम्मा लेने छलाह 'पंचकोसी (सहरसा)' रंगमंडल केर रंगकर्मी लोकनि जकर निर्देशन केने छलाह युवा निर्देशक उत्पल झा. मात्र जिम्मेटा नहि अपितु एकरा समस्त कलाकार लोकनि अपन-अपन चरित्र कें बेस इमानदारीपूर्वक निर्वाह करैत जे प्रस्तुति देलनि ओ कहबा जोग नहि बल्कि देखबा जोग छल. निर्देशक उत्पल झा प्रायः बहुतो भाषा मे माने करीब तीसटा बेसी नाटकक निर्देशन क' चुकल छथि आ जखन हुनक अनुभव केर सम्बन्ध मे पूछल गेल त' कहलनि जे हम प्रायः अंग्रेजी, हिन्दी, असमिया आदि भाषा मे निर्देशन केलहुं अछि मुदा जे आनंद अप्पन मैथिली मे भेटैत अछि ओ आन भाषा मे कत' पाबी.
एहि नाटक कें सफल बनेबा मे जाहि कलाकार लोकनिक अमूल्य योगदान अछि हुनक नाम अछि—अमित कुमार, मो.शहंशाह, मिथुन कुमार, श्याम किशोर कामत, नितिन कुमार पोद्दार, विकास भारती, मनीष कुमार पाठक, सोनू कुमार, अभय कुमार मनोज, संतोष कुमार मिश्र, श्वेता कुमारी, ऋषभ कुमार, सुबोध कुमार पोद्दार, आदित्य आनंद, अजय कुमार, राम कुमार, रूपम श्री आ खुशबू कुमारी. मंच संचालनक जिम्मा सम्हारने छलाह स्वयं मैलोरंगक निदेशक प्रकाश झा. प्रथम दिनक आयोजन निश्चित रूपे सफल रहल. पंचदिवसीय मलंगिया नाट्य महोत्सवक दोसर दिन माने 27 दिसंबर 2012 केर सांझ 6 बजे सं श्रीराम सेंटर, मण्डी हाउस, नव दिल्ली मे स्थानीय संस्था मिथिलांगन द्वारा संजय चौधरी केर निर्देशन मे महेंद्र मलंगिया लिखित नाटक 'छुतहा घैल' केर मंचन कयल जायत. (Report/Photo: मनीष झा 'बौआभाइ')
एहि नाटक कें सफल बनेबा मे जाहि कलाकार लोकनिक अमूल्य योगदान अछि हुनक नाम अछि—अमित कुमार, मो.शहंशाह, मिथुन कुमार, श्याम किशोर कामत, नितिन कुमार पोद्दार, विकास भारती, मनीष कुमार पाठक, सोनू कुमार, अभय कुमार मनोज, संतोष कुमार मिश्र, श्वेता कुमारी, ऋषभ कुमार, सुबोध कुमार पोद्दार, आदित्य आनंद, अजय कुमार, राम कुमार, रूपम श्री आ खुशबू कुमारी. मंच संचालनक जिम्मा सम्हारने छलाह स्वयं मैलोरंगक निदेशक प्रकाश झा. प्रथम दिनक आयोजन निश्चित रूपे सफल रहल. पंचदिवसीय मलंगिया नाट्य महोत्सवक दोसर दिन माने 27 दिसंबर 2012 केर सांझ 6 बजे सं श्रीराम सेंटर, मण्डी हाउस, नव दिल्ली मे स्थानीय संस्था मिथिलांगन द्वारा संजय चौधरी केर निर्देशन मे महेंद्र मलंगिया लिखित नाटक 'छुतहा घैल' केर मंचन कयल जायत. (Report/Photo: मनीष झा 'बौआभाइ')
Tags: हालचाल


text:
माननीय राजस्व एवं भूमि सुधार मंत्री महोदय !
सादर प्रणाम।
निवेदन अछि जे गामघर मे बेशी झंझटि जमीन लs कs होइत छै।न्यायपालिका पर जमीन संबंधी मुकदमाक भार बहुत बेशी होइये।अपनेक संवेदनशील सरकार सँ एहि संबंध मे एकटा नियम बनयबाक निवेदन करs चाहब।
(1)अंचल स्तर पर अंचल अधिकारी,थाना प्रभारी आ’ संबंधित पंचायतक सरपंच आ’ पंचक टीम बनाकs विवादित स्थलक पंचायत मे मासिक कैंप चलाकs दू घंटा मे नीर-क्षीर न्याय देल जा सकैये। एक अंचल मे 20 स 25 टा पंचायत होइत छै। एक्कहुटा छोट-छीन भूमि विवाद कोर्ट नहिजैत आ’ जनताके त्वरित न्याय भेटि जैत। जे न्याय दू घंटा मे भेट सकैये ताहि मे पीढ़ी गुदस्त भए जाइछ। एखन अंचल अधिकारी आ’ कर्मचारी जनताक मजबूरीक लाभ लेबाक चक्कर मे कार्यालय मे बैसिकs सरकारक समयक सत्यानाश करैत छथि।कार्यालय मे काज करबाक लेल बाबू होइत अछि। फिल्ड स्टाफ नहि।
(2)आम जनता कें जमीन संबंधी सबसं बेशी कष्टकारक होइत अछि जमीक दाखिल-खारिज आ’ रसीद कटैब। अनिवार्य सेवाक अंतर्गत देल गेल तत्संबंधी 50% आवेदन के कर्मचारी द्वारा कोनो ने कोनो बहाना लगाकs निरस्त कय देल जाइत अछि। वैह दस्तावेज कोनो जनमाध्यम सं कर्मचारी लग जाइत अछि तs दाखिल-खारिज होयबाक संभावना बढ़ि जाइछ। बेसी मामला मे कहल जाइये जे एहि जमीनक वा तs पूर्वक जमाबंदी नहि अछि अथवा बहुत पुरान अछि। एकर नवका जमाबंदी कायम कराबय पड़त।ई स्थिति त्यंत उपहासजनक अछि। समाज मे विपन्न किसान लगान जमा नहि कय पबैत छलाह। बहुतोके सरकार छूट सेहो देने छलनि। एहन किसानके जौं अपन आवश्यकताक अनुसार जमीन बेचए पड़ैत छनि त क्रेताके लगान देबामे बहुत दोहन होइत अछि। सोचबाक बात अछि जे आखिर नव जमाबंदी कायम के करतै ? कर्मचारी आ’ अंचल अधिकारीक प्रतिवेदन पर डी.सी.एल.आर। तs कोन भयावह बात भेलै ? आखिर हिनका सभक बहालियो त ओही काज लेल भेल छनि। कैंप कs के जनताक परेशानी दूर करबाक चाही।
(3) किछु दिन पूर्व संध्या 5 बजे दरभंगा निबंधन कार्यालयके गेट पर एकटा बूढ़ दंपत्तिकेँ कनैत देखलियनि तs पुछलियनि, की भेल ? ओ जे बात कहलनि से सुनि हृदय द्रवित भए गेल। कहलनि, बाबू बेटा विकलांग अछि। हम भूमिहार छी। 5 धूर मे घर अछि सेहो अनकहि नाम सँ। तीन कट्ठा खेत छलै से बेचिकs जमीन मालिक सं रजिस्ट्री करौलहुँ। आइ दस्तावेज भेटल अछि तs ओहि मे खेसरा गलत लिखल छै। कातिव कहैत छथि जे भूल सुधारक लेल फेरो रजिस्ट्री करबs पड़त। हमरा दुनू परानीके तs आब किछु अछिये नहि। हम की करबै ? आ’ पुनः दुनू परानी कानय लगलाह। सरकारक एहन अजीबोगरीब नियम मे संशोधन होयबाक चाही।
श्रीमान् वर्त्तमान बिहार सरकार नशाबंदी सन जटिल निर्णय लs सकैये तs जन सरोकार सँ संबंधित सहज कानून बनाकs सेहो लागू करा सकैये। आशा अछि अपने जनसामान्य हित मे कैल गेल प्रार्थना पर विचार कय अनुगृहीत करब।
प्रार्थी
-डॉ.चंद्रमणि झा, लहेरियासराय, दरभंगा।


text:
मुंबई। हिंदुस्तान पेट्रोलियम कॉरपोरेशन लिमिटेड (एचपीसीएल) एथेनॉल क उत्पादन करैवाला देश क सबस पैघ पेट्रोलियम कंपनी बनत। एचपीसीएल पिछला साल बिहार क पूर्वी आ पश्चिमी चंपारण जिला मे सुगौली आ लौरिया मे 2टा चीनी मिल कए लीज पर लेने छल। कंपनी एहि चीनी मिल कए 60 साल लेल लीज पर लेलक अछि आ अगर जरूरत पड़ल त एकर लीज क अवधि अगिला 30 साल क लेल आओर बढ़ाउल जा सकैत अछि। कंपनी अधिकारी क कहब अछि जे एहि साल क अंत तक एहि दूनू चीनी मिल मे एथेनॉल क उत्पादन शुरू भ जाएत। एहि ठाम बनल एथेनॉल क इस्तेमाल कंपनी अपन पेट्रोल मे करत आ सरप्लस एथेनॉल दोसर कंपनी कए बेचत। एहि दूनू चीनी मिल स रोजाना 60 किलोलीटर एथेनॉल क उत्पादन करबाक योजना अछि।
अधिकारीक कहब अदि जे एहि दूनू मिल स उत्पादित एथेनॉल बिहार आ आस पास क राज्य मे ईंधन मे मिलेबा लेल काफी अछि। आयातित तेल क निर्भरता कम करबा लेल भारत मे पेट्रोल मे एथेनॉल क मिलावट कए अनिवार्य करि देल गेल अछि। करीब 5 साल पहिने पेट्रोल मे 5 फीसदी एथेनॉल मिलाकए बेचबाक आदेश छल मुदा एखन धरि एहि कार्यक्रम कए महज 58 फीसदी सफलता भेटल अछि।
अधिकारी कहला, हम एथेनॉल उत्पादन क्षमता कए घटा-बढ़ा सकैत छी। हम 50 या फेर 70 फीसदी एथेनॉल क उत्पादन करि सकैत छी। एहि मिल मे उत्पादित चीनी कए स्थानीय कारोबारी एजेंसी कए बेचल जाएत। दूनू चीनी मिल क रोजाना पेराई क्षमता 3,700 टन अछि। एहि चीनी मिल मे 100 मेगावॉट प्रत्येक क विद्युत सह-उत्पादन अछि।
एचपीसीएल एहि बीमार पड़ल चीनी मिल क सूरत बदलबा लेल 614 करोड़ टका खर्च केलक अछि। इ दूनू चीनी मिल 75 साल पुरान अछि आ 1996 स बंद अछि।


text:
मैथिली भोजपुरी अकादमी के ओर सं दिल्ली के श्रीराम सेंटर मे गणतंत्र दिवस कविता उत्सव के आयोजन कएल गेल. ओना त सिंधी अकादमी... उर्दू अकादमी सभ के ओर सं हर साल गणतंत्र दिवस पर कवि सम्मेलन होएत अछि ...मुदा मैथिली भोजपुरी अकादमी के लेल ई एहन पहिल अवसर छल. कविता उत्सव के मुख्य अतिथि छलखिन्ह दिल्ली सरकार के मंत्री किरण वालिया जी. हुनकर कहनाय छलन्हि जे मैथिली सुनय मे बड़ नीक लगैत अछि .. .बड़ मीठ भाषा अछि. मन करैत अछि सुनते रहुं. समारोह मे मैथिली कवि मे डॉ गंगेश गुंजन... रवींद्र नाथ ठाकुर... डॉ कामिनी कामायिनी आओर सारंग कुमार जी जखन कि भोजपुरी मे डॉ चंद्रदेव यादव आओर अल्का सिन्हा जी कविता पाठ कएलखिन्ह. समारोह के अध्यक्षता वरिष्ठ साहित्यकार प्रो. नित्यानंद तिवारी जी कएलखिन्ह. कविता उत्सव नीक रहल . लोक सभ सेहो खूब जुटल छलाह. दूर-दूर के किछ लोक के त ई कहि के सेहो बुला लेल गेलन्हि जे खाय-पिबय के सेहो इंतजाम रहत... मुदा ओहन कोनो बात नहिं छल. बस मे भरि- भरि के आएल लोक सभ एहि बात सं नाराज सेहो छलाह.
नवका- पुरनका लेख सर्च करु...
बड़ नीक लगैत अछि मैथिली...
मैथिली भोजपुरी अकादमी के ओर सं दिल्ली के श्रीराम सेंटर मे गणतंत्र दिवस कविता उत्सव के आयोजन कएल गेल. ओना त सिंधी अकादमी... उर्दू अकादमी सभ के ओर सं हर साल गणतंत्र दिवस पर कवि सम्मेलन होएत अछि ...मुदा मैथिली भोजपुरी अकादमी के लेल ई एहन पहिल अवसर छल. कविता उत्सव के मुख्य अतिथि छलखिन्ह दिल्ली सरकार के मंत्री किरण वालिया जी. हुनकर कहनाय छलन्हि जे मैथिली सुनय मे बड़ नीक लगैत अछि .. .बड़ मीठ भाषा अछि. मन करैत अछि सुनते रहुं. समारोह मे मैथिली कवि मे डॉ गंगेश गुंजन... रवींद्र नाथ ठाकुर... डॉ कामिनी कामायिनी आओर सारंग कुमार जी जखन कि भोजपुरी मे डॉ चंद्रदेव यादव आओर अल्का सिन्हा जी कविता पाठ कएलखिन्ह. समारोह के अध्यक्षता वरिष्ठ साहित्यकार प्रो. नित्यानंद तिवारी जी कएलखिन्ह. कविता उत्सव नीक रहल . लोक सभ सेहो खूब जुटल छलाह. दूर-दूर के किछ लोक के त ई कहि के सेहो बुला लेल गेलन्हि जे खाय-पिबय के सेहो इंतजाम रहत... मुदा ओहन कोनो बात नहिं छल. बस मे भरि- भरि के आएल लोक सभ एहि बात सं नाराज सेहो छलाह.


text:
आध्यात्मिक चिन्तन
– प्रवीण नारायण चौधरी
एक राजा अपन राज्य सँ बेदखल कयल गेल अछि। एकटा वैश्य अपन व्यापार, परिवार, पत्नी, पुत्र, अरजल सम्पत्ति, स्वजन, परिजन सभक द्वारा त्यागल गेल अछि। दुनू परेशान भऽ भागिकय जंगल पहुँचि गेल। ओतय एक मेधा नामक ऋषिक आश्रम पहुँचि हुनकहि आश्रय मे रहि रहल अछि। लेकिन रहि-रहिकय दुनू केँ अपन पूर्व दिनक समृद्धि आ स्वजन-परिजन केर खूब याद सेहो अबैत छैक आर दुनू एखनहुँ अपन पूर्व जीवन अभ्यासक कारण चिन्ता सेहो करैत अछि – केना होयत अपन राज्य, केना होयत अपन परिवार, ओ सम्पत्ति आ संसार जेकरा कतेको मेहनति सँ ओ सब बनौलक तेकर वर्तमान अवस्था केहेन होयत… .आदि-आदि अनेकों चिन्ता मे डूबल अछि।
दुनू एक-दोसर सँ परिचित भेलाक बाद – एक-दोसरक संग घटल घटना आ खिस्सा पिहानी सुनलाक बाद स्वयं ईहो विस्मय करैत अछि जे आखिर वैह लोक जे हमर-तोहर अहित केलक से एतेक कियैक याद आबि रहल अछि। दुनू ईहो बजैत अछि जे हम सब स्वयं सेहो बुझि रहल छी जे फल्लाँ-फल्लाँ सँ हमर हित आ अहित भेल, तथापि हमरा लोकनि ओहि फाँस मे केना फँसल छी। एक त हारल-परायल लोक, वनगमन लेल बाध्य आ हाल कोनो महान् संतक आश्रय पर आश्रित, ओ दुनू अपन-अपन मोनक जिज्ञासा ज्ञानी ऋषि सँ पूछलनि आर ऋषि फेर हुनका सब केँ बुझबैत ‘समस्त संसार आर माया’ केर विषय मे बतबैत एकर जननी जगदम्बा थिकीह कहैत छथि।
भगवतीक ई सहज स्वरूप हमरो सब लेल मननीय अछि। कारण हमहूँ-अहाँ एहि तरहक माया-मास्चर्ज मे कतेको बेर ओझराइत छी। बहुत बात बुझितो फेरो अबुझ बनि जाइत छी। खाली हाथ एलहुँ, खाली हाथ जायब… मुदा बीच मे हाथ भरहे टा के नहि, अपितु भरि-भरिकय जमा करय लेल आर अपन झूठक शान केर महल ठाढ करय लेल आतुर रहैत छी। कहाय लेल विवेकी आ ज्ञानी, मुदा मोन मे रखैत छी अनेकों मिथ्याचार, पापाचार, व्यभिचार, दुराचार, कुविचार आदि। सोचयवाली बात छैक जे एहेन कोन शक्ति छैक जे एहि तरहें ज्ञानी-परधानी केँ सेहो माया मे भटका रहल अछि! एतय ओहि शक्ति केँ भगवती कहल गेल अछि।
दुर्गा सप्तशतीक प्रथम अध्याय मे हमरा लोकनि यैह ठाम सँ दुर्गा आराधना आरम्भ करैत छी। मेधा ऋषि आ सुरथ राजा ओ दोसर व्यक्ति वैश्य केँ देल जा रहल शिक्षा केँ मार्कण्डेय उवाच – मतलब जे मार्कण्डेय ऋषिक द्वारा कहल जा रहल ज्ञानोपदेश ग्रहण करैत छी। प्रथम अध्याय मे भगवतीक चरित्रक सुन्दरता केँ आत्मसात करैत आगू देखैत छी मेधा ऋषि द्वारा राजा ओ वैश्य केँ ओहि मायाक जननी भगवतीक स्वरूपक वर्णन – पहिल वर्णन कतेक सारगर्भित अछि से देखू – सुन्दरताक वर्णन करय मे हमरा पास शब्द कम पड़ि रहल अछि – तथापि प्रयास करय मे कोनो हर्ज नहि छैकः
भगवान् विष्णु योगनिद्रा मे सुति रहल छथि। हुनकर कनगुज्जी सँ २ गोट विशालकाय राक्षस उत्पन्न होइत अछि, मधु आ कैटभ। जन्म लैत देरी दुनू सृष्टिकर्ता ब्रह्माजीक पास पहुँचि हुनका मारय लेल उद्यत् होइत अछि। विचित्र क्रोध बल सँ परिपूर्ण ओहि दुनू राक्षस केँ देखि ब्रह्माजी चकित छथि, प्राणरक्षा लेल भगवान् विष्णुक समीप जाइत छथि। मुदा हुनका योगनिद्रा मे पड़ल देखि भगवानहु केँ नींद प्रदान करयवाली देवी ‘योगनिद्रा देवी’ केँ स्तवन करैत कहय लगैत छथि – सभक रक्षा करयवला भगवानहु केँ नींद प्रदान करयवाली समस्त माया आ शक्तिक अधिष्ठात्री महामाया देवी, कृपा करू, एहि दुइ प्रकट राक्षस सँ हमर प्राण रक्षा हेतु भगवान् केँ निन्द्रा सँ मुक्ति दियौन आर एहि दुनू राक्षसक ज्ञान केँ मोहित करू।
एवम् प्रकारेन महामाया माई ब्रह्माजीक स्तुति सुनि प्रसन्न भऽ भगवान् विष्णु केँ निन्द्रा सँ आजाद करैत छथि। भगवान् उठिते देखलनि ओहि दुइ महाबली राक्षस केँ, ओकरा सब केँ ब्रह्माजी केँ वध करबाक लेल उद्यत् देखि भगवान् रोकबाक चेष्टा कयलनि, परञ्च ओ दुनू मचन्ड भगवानहु संग भीड़ि गेल। मल्लयुद्ध होमय लागल। ५ हजार वर्ष धरि मल्लयुद्ध चलल। एम्हर महामाया भवानी द्वारा एहि दुइ महाराक्षसक बुद्धि केँ मोहित करबाक कारणे ओ दुनू भगवान् विष्णु सँ कहैत अछि, “अहाँक युद्धकौशल सँ हम सब बड़ा प्रसन्न छी, से मांगू किछु वरदान।” भगवान् सेहो कहैत छथिन जे वरदाने देबाक अछि त अहाँ दुनू गोटे हमरहि हाथ सँ मृत्यु केँ प्राप्त करी से वरदान देल जाउ। मायाक पाश सँ बन्हायल मधु-कैटभ भगवान् केँ कहलकनि जे एतय सब तैर जले-जल देखि रहल छी से कतहु सुखायल स्थान पर हमर दुनू केँ वध करू। एहि तरहें भगवान् विष्णु ओहि दुनू केँ अपन जँघा पर राखिकय चक्र सँ वेधन करैत वध कयलनि। ब्रह्माजीक प्राणरक्षा एहि तरहें भेलनि। एतय स्पष्ट अछि जे समस्त प्रेरणाक मूल मे भगवती मात्र छथि। आर देवीक आराधना सँ सभक कल्याण होइत अछि।
एहि प्रथम चरित्रक चिन्तन-मनन सँ हमरा लोकनि स्वयं केँ कतेक ज्ञानी-विवेकी आ कतेक उपयोगी होयबाक भान रखैत छी, ताहि मे भगवती केना हमरा सभक वास्ते सफल जीवनक लेल प्रेरणाक पुञ्ज भऽ सकैत छथि, ई सन्देह हम सब जरूर ग्रहण कय सकैत छी। आगाँ देखब – मध्यम चरित्र!


text:
संस्मरण
– प्रवीण नारायण चौधरी
विद्यापतिधाम – सहरसा केर संस्थापक: भोगेन्द्र शर्मा निर्मल संग पहिल भेंट
प्रो. मायानन्द मिश्र स्मृति समारोह – सहरसा मे दर्शन देला मिथिलाक असली जनकरूप ‘भोगेन्द्र शर्मा’ जी!
कार्यक्रम केर उद्घोषक श्री किसलय कृष्ण जी सँ हिनक पूर्ण परिचय भेटल, तेकर बाद विशेष परिचय आदरणीय विमल कान्त बाबु केर मुखारवृन्द सँ स्पष्ट भेल – संपूर्ण सभा मे एतेक महत्त्वपूर्ण मुदा अति-साधारण भाव-भंगिमाक संग भोगेन्द्र जी केँ देखि साक्षात् कोनो देवताक दर्शन भऽ रहल छल से बुझलहुँ।
हिनकर परिचय – साधारण मजदूरी सँ अपन जीवन निर्वाह करनिहार एक स्वाभिमानी मिथिला चिन्तक, अयाची, अपन जीवननिर्वाहक अन्य कार्यक अलावे निरन्तर मैथिली लेखन मे रत आ मिथिला तथा मैथिलीक लेल अपन सर्वस्त निछावड करय लेल तैयार व्यक्तित्व केर नाम भेल ‘श्री भोगेन्द्र शर्मा’। विभिन्न सभा और स्वाध्याय, श्रुति आधारित मिथिला इतिहास सँ सुनल सुप्रसिद्ध नाम – विद्यापति, सलहेश, लोरिक, दीना-भद्री, गार्गी, भारती, मंडन, अयाची सहित विभिन्न अन्य ऐतिहासिक नाम सँ प्रभावित होइत ठानि लेला जे सहरसा आसपास एकटा एहन कीर्ति करब जे सबहक लेल दर्शनीय आ अनुकरणीय हो। एहि तरहें एक्कहि स्थल पर समस्त मिथिला विभूति केर मूर्ति स्थापित करैत ओहि जगह केर नाम देलनि ‘विद्यापतिधाम’। हिनकर दोसर परिचय छन्हि जे फूहर गीत हिन्दी वा भोजपुरी कियो जँ बजा रहल छथि तऽ असगरे आन्दोलन ठाइन दैत छथिन। मात्र मैथिलीक माधुर्य सँ समस्त आवोहवा मे हवन होइत रहबाक चाही। हमर बेर-बेर प्रणाम अछि हिनका!!
भोगेन्द्र जी केर एहि समर्पण आ दृढसंकल्प सँ महान कीर्ति करबाक सोच सहरसा, मधेपुरा, सुपौल वा जतय कतहु लोक सुनलनि, केओ प्रभावित होइ सँ नहि बचलाह। हम सब तऽ एहन-एहन असल मिथिला जनक केँ पाबि कृतार्थ भऽ रहल छी। आशा अछि जे एहने स्वसंकल्प केर महान मनिषी लोकनि एक बेर फेर मिथिला केँ पूर्व समृद्ध रूप मे आनि देता। विद्यापतिधाम आइ पर्यटन आ ग्रामीण विकास केन्द्र केर रूप मे स्थापित भऽ भोगेन्द्र शर्मा निर्मल सहित एहि मे सहभागी संरक्षक विमल कान्त झा, मार्गदर्शक किसलय कृष्ण, जमीनदाता देवनाथ यादव आ समस्त लछमिनियां गाम – सब कियो अमरत्व केँ प्राप्ति कय चुकल छथि। आइ एहि पवित्र स्थल पर साप्ताहिक दुइ दिने हटिया सेहो लगैत अछि आ क्षेत्रक रौनक मे काफी बढोत्तरी भऽ चुकलैक अछि। यैह सुझ-बुझ सब धरतीपुत्र केँ हो आ क्रान्तिक एहि नवयुग मे मैथिली-मिथिलाक ढिक्का बढैत चलि जाय।


text:
पटना । जों सब किछु ठीक रहत त आईपीएल क इतिहास मे एकटा नव अध्याय जुड़त । मगध वारियर क रूप मे बिहार क टीम आईपीएल – 10 मे हिस्सा लेत । जाहि मे बिहार क कम से कम तीन टा खिलाड़ी क रहबाक संभावना अछि ।
उम्मीद कैल जा रहल अछि जे अप्रैल धरि जखन बीसीसीआई क पुनर्गठन भए जाएत त इंडियन प्रिमियर लीग क गवर्निग काउंसिल क साथ ई बातक अंतिम रूप सोझा आबि जाएत । बिहार क्रिकेट एसोसिएशन क सचिव आदित्य वर्मा क अनुसार मगध वारियर क सपोर्ट करबाक लेल कैक टा कारोबारी घराना सोझा आबि रहल अछि ।
ज्ञात होए कि एहि स पहिने बिहार क्रिकेट एसोसिएशन कए बीसीसीआई स मान्यता नहि भेटल छल । एहि क लेल एकटा मजबूत लॉबी लगातार प्रयासरत रहल जे बिहार कए मान्यता नहि भेटय । मुदा सुप्रीम कोर्टक हालक बयान क अनुसार आब बिहार क उम्मीद काफी बढ़ि गेल अछि । आब एकटा पैनल क गठन कैल गेल अछि जे बीसीसीआई स मान्यता क लेल काज कए रहल अछि । एहि पैनल मे आदित्य वर्मा, सुबोध कांत सहाय संग आन लोग सब अछि ।


text:
लम्कीमे यातायात कार्यालयके स्थापनाके माग करटी प्रदर्शन
पहुरा समाचारदाता
लम्की, १० सावन । कैलालीके लम्कीमे यातायात व्यवस्था कार्यालय स्थापनार्थ वृहत दवाबमूलक ¥याली प्रदर्शन करल बा ।
कैलाली जिल्लाके पूर्वी क्षेत्रहे पायक पर्ना स्थान लम्की रहल ओरसे लम्कीमे यातायात व्यवस्था कार्यालय स्थापनाके लाग माग करटी शनिच्चरके रोज वृहत ¥याली प्रर्दशन हुइल बा । स्थानीय राजनीतिक दलके प्रतिनिधि, उद्योग वाणिज्य संघके प्रतिनिधि, टमान संघ संस्थाके प्रतिनिधि, व्यापारी, शिक्षक, विद्यार्थी तथा आम सर्वसाधारण उपस्थिति रहल प्रदर्शन ¥याली लम्की आधुनिक बसपार्क पुगके लम्की चोकमे कोण सभामे परिणत हुइल रहे ।
महिला नेत्रृ शुसिला शाही लम्कीमे यातायात व्यवस्था कार्यालयके लाग आवश्यक वित्तीय संस्था, टमान बिमा कम्पनी रहल ओरसे यातायात कार्यालय लम्कीमे स्थापना नइकरलेसे कडा आन्दोलन कैना बटैली ।
कोण सभाहे सम्बोधन करटी आन्दोलन समितिके प्राविधिक सल्लाहकार संयोजक विष्णु प्रसाद खनाल संघीयताके मर्म अनुसार कार्यालय स्थानीय स्तरमे आसेके पर्ना हुइलेसेफे हालसम नइपुग्ना दुःखके बाट रहल बटैलै । ओस्टेक लम्कीमे नापी कार्यालय, मालपोत कार्यालयकेफे स्थापना हुई पर्ना उहाँ बटैलै ।
नेपाली काँग्रेसके ओरसे बोल्टी लवबहादुर शाही सरकारहे ‘लम्कीमे यातायात व्यवस्था कार्यालयके स्थापना करडेलेसे राजश्व बढाडेना बटैलै । उहाँ कहलै–‘राजश्व बढाडेना कहलेसेफे सरकारसे नइसुनल ओरसे यी विषयमे जनप्रतिनिधिफे आवाज उठैना आवश्यक रहल कहलै । यातायात कार्यालय लम्कीमे स्थापना करेबेर सरकारहे भाडा ओ कर्मचारीहे सेवा सुविधा डेना समस्या हुइलेसे लम्कीचुहा नगरपालिकावासी चन्दा डेहेफे व्यवस्थापन कैना तयार रहल शाही बटैलै ।
सुदूरपश्चिम प्रदेशके दुसरा भारी यातायात व्यावसायी संस्था कर्णाली रिभर यातायात प्रा.लि के अध्यक्ष धिरजबहादुर शाही कैलाली जिल्लाके पूर्वी क्षेत्रके पालिका टीकापुर नगरपालिका, जानकी गाउँपालिका, लम्कीचुहा नगरपालिका, बर्दगोरीया गाउँपालिका, जोशीपुर गाउँपालिका ओ घोडाघोडी नगरपालिकाहे पाएक पर्ना स्थान लम्की रहल बटैलै । अध्यक्ष शाहीसे लम्कीमे यातायात व्यवस्था कार्यालय स्थापना करेक लाग आवश्यक सहयोग कैना तयार रहल जानकारी करैलै ।
सत्तारुढ पार्टी नेकपा लम्कीचुहा नगर कमिटिके अध्यक्ष महेन्द्र ढुङगाना अपने पार्टीके सरकार हुइलेसेफे माग सम्बोधन कराइक लाग सडकमे आई पर्ना बाध्यता रहल ओ लम्कीमे यातायात व्यवस्था कार्यालय स्थापनाके आन्दोलनमे अपनेहुकनकेफे ऐक्यबद्धता रहल बटैलै ।
कोण सभाके समापन करटी दबाबमुलक कार्यक्रमके संयोजक जयरुप बुढा टीकापुर नगरपालिका, जानकी गाउँपालिका, महोन्याल गाउँपालिका, लम्कीचुहा नगरपालिका, बर्दगोरीया गाउँपालिका, घोडाघोडी नगरपालिका, जोशीपुर गाउँपालिकाके लाग पायक पर्ना स्थान लम्की रहल बटैलै । संयोजक बुढा अँटवारके रोज प्रदेश सरकारके मुख्यमन्त्री कार्यालय, भौतिक पूर्वाधार मन्त्रालयमे डेलिगन जैना बटैटी आन्दोलनमे सहभागी सक्कुहुनहे धन्यवाद व्यक्त करलै ।


text:
नवका- पुरनका लेख सर्च करु...
जोर के झटका धीरे सं...
एकटा बात अहां सभ के याद अछि कि ? पहिने जखन रामविलास पासवान... नीतीश कुमार आओर लालू प्रसाद यादव जी रेल बजट पेश करय छलखिन्ह त ओहि रेल बजट के बिहार के बजट कहि हंसी उड़ाएल जाएत छल. मुदा ममता बनर्जी के एहि बजट मे जखन कि आधा सं बेसि परियोजना...ट्रेन बंगाल के लेल अछि... खुब गुणगान भs रहल अछि. कोई एकरा दीदी के दरियादिली... त कोई गरीबों को इज्जत त कोई ममता दीदी की सौगात कहि रहल अछि. चारु कात जय-जयकार भ रहल अछि. लालूजी के किरकिरी कएल जा रहल अछि. एकरा कहय छै जोर के झटका धीरे सं...
ममता बनर्जी बंगाल के लेल जे तोहफा देलखिन्ह अ अगर ओहि पर नजर डालल जाए त 12 टा जे नॉनस्टॉप ट्रेन शुरू होबय जा रहल अछि ओहि मे सं चारिटा बंगाल सं अछि. ई ट्रेन बिहार भ गुजरत मुदा रुकत नहि. खेल देखिऔ बिहार के नजरअंदाज करय के लेल कोन-कोन रास्ता निकालय गेल. ई ट्रेन जखन बिहार सं गुजरत त एक तरहे लोक के मुंह चिढ़ाएत. 69 टा नवका ट्रेन मे सं 19 टा बंगाल के लेल अछि. कि ई कम लगैत अछि ? 309 जे मॉडल स्टेशन चिन्हित कएल गेल अछि ओहि मे सं आधा सं ज्यादा बंगाल सं अछि. मुदा मीडिया मे एकर चर्चा नहि भs रहल अछि. अगर लालूजी एकर आधो बिहार के लेल देने रहतथिन्ह त बिहारक बजट कहि मुंह चिढ़ाएल जाएत. लालू... पासवानजी त कम सं कम दोसर राज्य के संग एतेक पक्षपात त नहि करैत छलखिन्ह.
रेलवे एक हजार मेगावाट के एकटा बिजली कारखाना लगाबय जा रहल अछि आओर इहो बंगाल मे लागत... पुरुलिया के आद्रा मे. बंगाल मे अखन जे माओवादी के लs क हो हल्ला मचि रहल अछि ओकरा सेहो रेललाइन सं जोड़ि देल गेल अछि. कांचरपाड़ा हलिशर मे रेलवे कोच फैक्ट्री लगाबए के घोषणा सेहो भेल. एहि ठाम हर साल पांच सय डिब्बा बनत. यानि बिजली आओर कोच फैक्ट्री मे शत –प्रतिशत राज्य के भागीदारी. एतबा नहि सात ठाम उपनगरीय सेवा के जे प्रावधान अछि ओ सभ बंगाल सं अछि. एकटा इंडोर स्टेडियम बनत सेहो बंगाल मे... एकटा अस्पताल के अपग्रेड कएल जाएत सेहो बंगाल मे.
आओर सुनब त सुनु... कुल बारहटा जे रेल लाइन के दोहरीकरण होएत ओहि मे सं चारिटा बंगाल सं अछि. सातटा नर्सिंग कॉलेज मे सं एकटा बंगाल मे अछि. तीनटा सुपर फास्ट पार्सल एक्सप्रेस चलाएल जाएत ओहि मे सं एकटा बंगाल सं. पचासटा जे विश्वस्तरीय स्टेशन बनत ओहि मे हावड़ा... सियालदह आओर न्य जलपाईगुड़ी शामिल अछि मुदा पटना जकर घोषणा लालूजी अपन बजट मे कएने छलखिन्ह ओकरा एहि मे जगह नहि मिलल. रेलवे के जे फ्रेट कॉरीडोर बनय वाला अछि ओकरा बंगाल मे विस्तार कएल गेल अछि. एकरे संग दानकुनी.. माझेरहाट ओर नवपारा मे सवारी डिब्बा के असेंबली प्लांट लगाएल जाएत. कोलकाता के मेट्रो रेल सेवा के विस्तार कएल जाएत.
ममता बनर्जी सभ गाड़ी के रूख बंगाल दिस कs बिहारक पटरी के रेड सिग्नल देखा देलीह. बिहार के लेल जे ट्रेन देल गेल ओहि मे सं रांची-पटना जनशताब्दी एक्सप्रेस आओर झाझा-पटना एमईएमयू बिहार के लेल पहिनहि सं तय छल. लोक सभ के उम्मीद छल जे बिहारक रेल परियोजना के एहि बजट मे गति देल जाएत. मुदा तेजी त छोड़ु ज्यादातर के ठंडा बस्ता मे डालि देबय के खबर अछि. बिहारक सभ परियोजना एक तरह सं समझु कागजे पर देखाबय लेल रहत. मढ़ौरा मे रेल कारखाना के लेल मुआवजा देबय के काज पर पहिनहिं रोक लगा देल गेल अछि.
बिहार सं चलय वाला गाड़ी सभ लेट-लतीफी के शिकार रहैत अछि. कोनो- सात घंटा लेट त कोनो दस घंटा लेट. लोक सभ के लागैत छल जे लाइन के दोहरीकरण के घोषणा भ सकैत अछि जेहि सं कम स कम गाड़ी त समय सं चलत. मुदा एकर कोनो जिक्र नहि भेल.
अहां दोसर चीज नहि देखिऔ बस दिल्ली... मुम्बई... कोलकाता...चेन्नई... बंगलुरु... पंजाब... हरियाणा... असम सं बिहार अपन गाम-घर जाए के सोचिऔ. देखिऔ टिकट के कि हाल अछि. टिकट मिलिओ जाएत त ट्रेन मे चढ़य मे कतेक परेशानी होएत अछि से सोचिऔ. तीन मास पहिनहुं कई बेर कंफर्म टिकट नहि मिलैत अछि. ई हाल दिल्ली- मुम्बई के लेल नहि अछि अहां लोकल ट्रेन... सवारी गाड़ी लेल जाउ न लात धरय...पायर धरय के जगह नहि रहैत अछि. केहुना लटकि कs यात्रा करय पड़ैत अछि. कई बेर त एहन भेल जे गाड़ी पर नहि चढ़ि पएलहुं. एहन मे लोक सभ के उम्मीद छल जे किछ नबका ट्रेन चलाएल जाएत. मुदा कि करिबय सभ त बंगाल चलि गेल.
सदस्यता लें टिप्पणियाँ भेजें (Atom)


text:
बेबी झा।
# आधुनिक शिक्षा के नीक प्रभाव
आ दुष्प्रभाव #
संपूर्ण जगत में जतेक जीव अछि ओहि में करीब – करीब सब गतिविधि हर जीव में विद्यमान रहैत अछि मुदा, एकटा शिक्षा एहन गुण अछि जे, मात्र मनुष्य में पाओल जाईत अछि |मात्र, शिक्षा के माध्यम स मनुष्य आई आकाश में उडबाक ताकत रखैत अछि |ओहियो में आधुनिक शिक्षा त मनुष्य के जीवन शैली में “चार चाँद ” लगा देलक |
शिक्षा के अर्थ मात्र किताबों शिक्षा नहि अपितु मानवजीवन के अनेक क्षेत्र शिक्षा स जुड़ल अछि | जेना – संगीत, नृत्य, पेंटिंग, भाषण, ब्यूटिशीयन, पाक कला, योग, आध्यात्म, सिलाई, बुनाई, कृषि, तकनीक इत्यादि के संग किताबी ज्ञान त अछिये | एहि बलबुत्ता पर मानव जीव में सर्वश्रेष्ठ आ सर्वोपरि अछि | कहल गेल अछि – शिक्षा के बिना त मनुष्य पशु के समान अछि | आधुनिक शिक्षा के माध्यम स मानव उत्कर्षक शिखर पर पहुँच गेल अछि | आई चांद पर जमीन बिका रहल अछि | अन्तरिक्ष के गतिविधि के ज्ञात करबाक लेल रंग – बिरंगक सेटेलाईट गतिमान अछि |मौसम के जानकारी, वारिश, ओला , कुहासा इत्यादि आ प्राकृतिक आपदा के जानकारी पूर्व स ज्ञात भय जाईत अछि |
पहीलका समय छल जे एकटा अगिलग्गी भेला पर गामक – गाम सुड्डाह भय जाईत छल आ एखुनका समय में त, खाली सूचना भेटबाक चाही फायरबिग्रेड आबि दस मिनट में स्थिति सामान्य बना दैत अछि | मोबाइल, इन्टरनेट आ लेपटॉप त एकर प्रमुख साधन बनि गेल अछि |केहनो सन बिकट समय में जेना कि – एखन कोरोना के प्रकोप चलि रहल अछि तथापि, पढय बलाक लेल घर बैसल शिक्षा सम्भव अछि | आधुनिक शिक्षाक प्रतिफल अछि जे हमसब आई हमसब लगभग सत्तर हजारक संख्या में जुडि एक – दोसर के अभिव्यक्ति स अवगत होईत छी आ नीक स नीक प्रकाशन में बिना चक्कर कटने लेख छपनाई समभव होईत अछि | आई घर बैसल अमेरिकन इत्यादि कम्पनी के काज कय लैत छी | कठिन परिस्थिति में सेहो धनोपार्जेन भय जाईत अछि |शिक्षाक लेल समय आ पैसा दुनु के बचत होईत अछि |एकदोसरा के कला स अवगत भय चयन कय लैत छी | जतय पैसा ल क चलला पर चोर – उचक्का के डर खाईत छल ओतय ए टी एम ल कय निर्भिक चलैत छी आ सब काज क लैत छी | रंग – बिरंगक समान बिना गयने घर पहुँच जाईत अछि |केहनो सन जानकारीक लेल एक बेर सर्च मारु सामने रहैत अछि | अनेको मिडिया के जानकारी, सूचना, समाचारक लेल आधुनिक शिक्षा खडा़ उतरैत अछि | आर त आर बिबाक परिचय, ठीक -ठाक आ देखासुनी तक विडियो काल स तय भय जाईत अछि | अप्पन रिश्तेदारी के आखोदेखा हाल आधुनिक शिक्षा कतेक सहज बना देलक |पुत्र यदि पिताक सान्निध्य में नहियो छथि तथापि मरणोपरांत मुखाग्नि नहि हुए से आब नहि होईए |
आधुनिक शिक्षा जतय हमरा सबके हर सुख – सुबिधा प्रदान करैत अछि ओतय एकर किछु दुष्प्रभाव सेहो अछि | एक स एक धुर्त व्यक्ति फेक आईडी बना कतेको के परेशान कय दैत छथि |ओटीपी के माध्यम स दोसर के अकाउंट स पैसा निकाली लैत छथि | मोबाइल के माध्यम स कतेको गुप्त जानकारी प्राप्त कय क्षति पहुँचबैत छथि | रंग – बिरंगक नशा इत्यादि सुंघा की स की भ जाईत अछि | बच्चा सब मोबाइल में गलत चीज देखि चरित्रहीनता दिश अग्रसर होईत छथि पबजी में, बात करबा में समय व्यर्थ करैत छथि | लड़का लड़की सब फोन पर बात कय घर स भागि जाईत छथि | घरे में सब चीज उपलब्ध भेला स आ तकनीकी सुबिधा भेला स बीमारी दिश अत्यधिक अग्रसर होईत छथि | समाजिक मिलाप के बजाय फोन पर व्यस्त रहैत छथि | जाहि स आपसी सहभागिता बहुत कम भय गेल |बच्चा सबहक बंशज संसकार अपेक्षाकृत कम भय गेल |नारी शिक्षाक फलस्वरूप बिबाह टुटबाक संख्या बढि गेल |
एकरा समाधानक लेल हमरा सबके चाही जे आधुनिक चीज के सदुपयोग करी | किए त हर वस्तु के नीक – बेजाय दु टा पहलु होईत छैक | ते हमसब ओकर नीक उपयोग करी नहि की, दुरपयोग |
जय मिथिला जय जानकी 🙏🙏


text:
“हम एकटा एहन तकनीक आओर ओकरा ओकरा लेल डिजाइन तैयार केलहुं अछि जाहि स अहां मानव मल स बिजली पैदा करि सकैत छी। एखन धरि मवेशी क गोबर पर आधारित बॉयोगैस संयंत्र क बारे मे अपने लोकनि सुनने आ देखने होएब। इ मानव मल पर आधारित बॉयोगैस स संभव अछि। एकरा लेल हम एकटा जेनरेटर विकसित केलहुं अछि जाहि मे डीजल क जरूरत नहि अछि। इ 100 फीसदी मानव मल स उत्पन्न बॉयोगैस पर काज करि रहल अछि।”
सुलभ संस्थापक आ स्टॉकहोम वाटर प्राइज विजेता डा विंदेश्वर पाठक
नई दिल्ली। कियो ठीक कहल क अछि जे जखन कियो गंदगी क परिभाषा बदलबाक ठानि लैत अछि तखन जे परिवर्तन अबैत अछि ओहि स समाज कए सबस बेसी भला होइत अछि। किछु एखने काज करबा मे लागल छथि मिथिला पुत्र विन्देश्वर पाठक। स्वच्छता क क्षेत्र मे दुनियाक अग्रणी संगठन सुलभ इंटरनेशनल इ तकनीक विकसित केलक अछि जाहि स अहां शौचालय क टंकी मे राखल मल स एतबा बिजली पैदा करि सकैत छी जाहि स अहांक घरक लगभग सबटा जरूरी काज पूरा भ सकैत अछि।
अपन एहि अदभुत तकनीक क सफल प्रयोग पर सुलभ इंटरनेशनल क संस्थापक डाक्टर विंदेश्वर पाठक कहला अछि जे हुनक संस्था एकटा एहन तकनीक विकसित केलक अछि जाहि स मानव मल स भरपूर बिजली पैदा कैल जा सकैत अछि। ओ कहला स एहि तकनीक पर बहुत दिन स शोध भ रहल अछि मुदा इ कहबा मे खुशी भ रहल अछि जे आखिरकार एहि तकनीक क सफल प्रयोग करि लेल गेल अछि। सुलभ अपन पालम स्थित कार्यालय क एकटा सार्वजनिक
शौचालय मे जेनरेटर स्थापित केलक अछि, जे मानव मल स बिजली उत्पन्न करि रहल अछि। एहि जेरनेटर क बिजली उत्पादन क्षमता 3.5 केबी अछि। जाहि स 30 यूनीट तक बिजली पैदा भ रहल अछि।
डॉ. पाठक कहला जे एहि तकनीक क सबस पैघ विशेषता इ अछि जे एहि प्रणाली क तहत मानव मल कए फ्लश क पानी क संग बॉयोगैस संयंत्र तक पठेबाक व्यवस्था कैल गेल अछि। एहि मे मल कए मैन्युअल तरीका स देबाक जरूरत नहि अछि।
ओ कहला जे बॉयोगैस कए विभिन्न उदेश्य क लेल प्रयोग होइवाला एकटा बहुउदेश्यीय बॉयोगैस संयंत्र क डिजाइन सेहो तैयार कैल गेल अछि, जेकरा सार्वजनिक शौचालय स आसानी स जोडल जा सकैत अछि।
ओ कहला जे इ तकनीक स बनल बिजली क प्रयोग भोजन बनेबा लेल, प्रकाश आओर बिजली स जुड़ल अन्य काज क लेल कैल जा सकैत अछि। बॉयोगैस संयंत्र मे बहुत सामान्य विधि स रंगरहित, गंधरहित आओर पैथोगन मुक्त गैस तैयार कैल जाइत अछि। एहि बॉयोगैस संयंत्र कए हाउसिंग कॉलोनी या कोनो बहुमंजिला मकान वाला सोसाइटी मे आसानी स स्थापित कैल जा सकैत अछि।
खुलल मे शौच कए लकए स्वास्थ्य संबंधी ढेर बीमारी होइत अछि। एहन मे मानव मल स बॉयोगैस पैदा करबाक एहि तकनीक क पैघ स्तर पर प्रयोग कैल जा सकैत अछि। खासकए सार्वजिनक शौचालय स तैयार कैल गेल बॉयोगैस क ढेर फायदा अछि। एहि स्थान पर बॉयोगैस डाइजेस्टर स्थापित करि स्वच्छता आ सामुदायिक स्वास्थ्य क क्षेत्र मे उल्लेखनीय लाभ हासिल कैल जा सकैत अछि।
गौरतलब अछि जे सुलभ एसईटी (सुलभ बॉयोगैस प्लांट इफ्यूलेंस ट्रिटमेंट) क नाम स ढेर प्रयोग करि रहल अछि, जाहि स बॉयोगैस संयंत्र कए आओर बेसी उपयोगी बनाउल जा सकए। एहि प्रयोग क तहत सुलभ पैथागॉन मुक्त बॉयोगैस पैदा केलक अछि, जाहि मे बॉयोकैमिकल ऑक्सीजन मौजूद रहैत अछि, जेकरा पानी मे आसानी स छोडल जा सकैत अछि। एहि स जल प्रदूषण क खतरा नहि क बराबर रहैत अछि।
उल्लेखनीय अछि जे सुलभ संस्थापक कम दाम पर शौचालय क शुरुआत बिहार क पटना स केने छथि, जे सुलभ शौचालय क नाम स देश भरि मे लोकप्रिय अछि। एकर प्रयोग हर दिन 10 मिलियन लोक करैत अछि। एखन धरि सुलभ इंटरनेशनल लगभग 7,500 सार्वजनिक शौचालय तैयार केने अछि। शौचालय क तहत स्वच्छता संबंधी सुविधा मुहैया करेबा स डॉ. पाठक समाज मे अलख जगा रहल छथि। सुलभ इंटरनेशनल सोशल सर्विस ऑर्गेनाइजेशन स्वच्छता क क्षेत्र मे क्रांति क मिसाल कायम केने अछि। संगहि इ लोकक सोच मे सेहो बदलाव अनबाक कोशिश केलक अछि।